
Aquesta ha estat la nostra primera trobada amb vosaltres. A través dels nois que no voleu.

També ho hem vist nosaltres que amb ells l’escola esdevé més difícil.

Alguna vegada ve la temptació de treure-se’ls de sobre. Però si es perden ells, l’escola ja no és escola. És un hospital que cura els que estan bons i rebutja els malalts. Esdevé un instrument de diferenciació cada vegada més irremeiable.

I vosaltres us atreviu a fer aquest paper en el món? Aleshores crideu-los de nou, insistiu, torneu a començar des del principi, malgrat que hàgiu de passar per boigs.

Val més passar per boig que no pas ser instrument de racisme.

Alumnes de l’Escola de Barbiana. Carta a una mestra. Vic: Eumo Editorial, 1998, p.14 ( Text original del 1967).

Agraïments

Vull agrair al CEIP  Progrés i als professionals de la usee la seva col·laboració i disponibilitat en facilitar-me tot el que m’ha calgut per a la realització del meu projecte de pràcticum.

També vull agrair a la Núria Comas de l’EAP B-05  el  seguiment  i la supervisió del meu treball.

Finalment als professionals que han participat en les respostes als qüestionaris.

Nota aclaratòria:

Al llarg del treball, en la seva redacció i en els instruments d’anàlisi utilitzaré un únic gènere per a referir-me a persones del sexe masculí i femení, per raons d’extensió i d’agilitat en la seva lectura. Així quan s’utilitzen els termes: alumne, mestre, psicopedagog…es refereix al gènere neutre que engloba femení i masculí. 

1.-INTRODUCCIÓ
1.1. Presentació i justificació del projecte.

El projecte d’intervenció s’emmarcarà en un CEIP, en el seu primer curs d’implantació d’una  USEE i en l’anàlisi d’aquesta experiència per tal d’esdevenir  una escola més inclusiva.

Sota el moviment de l’escola inclusiva es troba l’aparició d’aquestes unitats de suport a l’educació especial en les escoles ordinàries( USEE ).

L’elecció del projecte va sorgir a partir del meu coneixement de la USEE de l’escola Progrés de Badalona en el Pràcticum I.  M’interessava, en un primer moment, endinsar-me en l’àmbit escolar i conèixer aquestes unitats de suport a l’educació especial en la seva recent implantació a les escoles. Alhora m’interessava també conèixer les funcions que desenvolupaven els professionals que les integren.

 Les USEE, en aquest camí que va de la integració a la inclusió, sorgeixen per primer cop el curs 2004/2005, incorporant les aportacions del moviment de l’escola inclusiva.  A l’escola Progrés s’incorpora la USEE  el curs 2007/08.

Va ser així com,  a partir de l’aproximació que vaig fer a la USEE de Badalona en el Pràcticum I, em vaig plantejar la possibilitat de poder aprofundir en aquest recurs i així conèixer un nou àmbit per a mi, l’àmbit de l’educació formal i més en concret l’atenció als nens/es amb NEE greus i permanents.

La meva formació prèvia a l’estudi de la llicenciatura de psicopedagogia ha girat sempre al voltant de  l’educació no formal, en l’àmbit social. Per a mi aproximar-me a l’àmbit escolar i a l’educació especial és doncs un nou aprenentatge que inicio amb il·lusió.

Donat el meu desconeixement sobre l’àmbit en que pretenc actuar he cregut oportú dedicar un temps suficient de les meves hores de pràctiques al coneixement detallat de l’escola, dels professionals de la USEE, dels alumnes de la USEE, de les tasques que desenvolupa la meva tutora de l’EAP  en l’assessorament al CEIP Progrés... Aquesta aproximació serà feta, en un primer moment, a partir bàsicament d’observacions i d’anàlisi de documents. M’interessa conèixer com s’està duent a terme,  a nivell d’escola, aquesta aposta per a esdevenir escola més inclusiva, com és l’atenció a l’alumnat amb ne.e.e escolaritzat a l’Escola Progrés, quins tipus d’ organització trobem en  la resposta a la diversitat de l’alumnat, com és el treball de dos professionals a l’aula...

Posteriorment i un cop feta aquesta primera aproximació, duré a terme el que seria més pròpiament el meu projecte d’intervenció. A partir d’entrevistes i de l’aplicació de qüestionaris intentaré copsar la valoració que fan els principals actors d’aquest primer curs d’implantació de la usee a l’Escola Progrés. 

Per tant, en el meu projecte d’intervenció hi ha una part purament descriptiva i d’aproximació a l’àmbit d’intervenció per a finalment poder dur a terme  una adequada tasca valorativa, a partir de les opinions i valoracions dels diferents professionals i de les mateixes famílies dels nens escolaritzats amb el suport de la usee.

Finalment i com a recull de tot el treball fet elaboraré unes conclusions de com s’està duent a terme aquest camí cap a l’escola inclusiva a l’escola Progrés en aquest primer curs d’implantació de la usee. Aquesta darrera part serà possible a partir de la valoració  dels resultats  de les meves observacions fetes en l’escenari de treball i dels qüestionaris adreçats a diferents participants de l’estudi.

L’aproximació al funcionament de la USEE a l’escola Progrés de Badalona i a la seva posterior valoració la faré tutoritzada  per la  persona referent de l’EAP per a l’escola Progrés. Serà de la mà d’aquesta professional, la Núria Comas i de la seva dilatada experiència amb els alumnes amb més barreres per a l’aprenentatge com podré observar, interpretar, analitzar i dissenyar d’una manera més adequada la meva proposta d’intervenció. 

1.2. Objectius del projecte.

He volgut analitzar el centre des d’una perspectiva sistèmica, tenint en compte el seu sistema global, la institució i els àmbits que la conformen i que em semblen rellevants.

Els objectius generals que em formulo assolir són:

· Conèixer i analitzar la resposta a les NEE  de l’alumnat escolaritzat a l’escola Progrés amb el suport de la  USEE. 

· Analitzar el nivell de satisfacció sobre el nivell d’inclusió aconseguit a l’escola Progrés amb la seva implantació de la USEE.

Els sistemes bàsics objecte d’anàlisi són:

· L’escola com a institució.

· L’aula 

· L’alumnat

· El professorat 

· Les famílies 

· Serveis educatius

Si els objectius generals  els concreto per a cada sistema objecte d’anàlisi tenim els següents objectius:

A nivell de centre:

· Analitzar i identificar els factors que afavoreixen l’atenció a la diversitat de l’alumnat des de l’escola.

· Analitzar el procés que ha seguit la institució per a esdevenir escola més inclusiva.

· Conèixer les motivacions que han dut al centre a demanar  una USEE per al curs 2007/2008.

A nivell d’aula i de professorat:

· Analitzar el treball de dos mestres dins l’aula per a donar resposta a les diferents necessitats de l’alumnat.

· Analitzar el treball individualitzat a l’aula USEE amb els nens amb NEE.

· Identificar els factors que afavoreixen i els que dificulten una adequada atenció a les NEE de l’alumnat a l’aula ordinària i aula USEE.

· Analitzar les percepcions del professorat i de l’equip directiu sobre la incorporació a l’aula dels nens amb NEE amb el suport de la USEE.

A nivell d’alumnat:

· Identificar els tipus de suport que necessita i rep l’alumne amb NEE en la seva incorporació al grup-classe de referència.

· Identificar punts forts i punts febles en el procés d’aprenentatge i creixement de l’alumnat amb NEE que és atès dins l’aula ordinària i quan és atès en l’aula USEE.

A nivell de famílies:

· Analitzar el grau de satisfacció dels pares de nens amb NEE escolaritzats a l’escola Progrés amb el suport de la USEE.

A nivell de serveis educatius  ( EAP) :

· Analitzar el grau de satisfacció en l’assessorament a l’escola.

1.3. Metodologia utilitzada.

La metodologia utilitzada en aquest projecte de pràcticum II serà de tipus qualitatiu, duent-se a terme una aproximació a l’escenari de treball, l’escola  Progrés de Badalona i als elements que la conformen, amb instruments d’anàlisi de tipus qualitatiu.

No pretenc establir lleis de causa i efecte per fer generalitzacions sobre les escoles, les aules ni l’ensenyament inclusiu.

Com ja m’he referit anteriorment, la meva anàlisi del centre està feta des d’una perspectiva sistèmica, és per això que abordaré cadascun dels àmbits d’anàlisi especificats en l’apartat 1.2., doncs l’escola, com a sistema social, està format per aquests diferents subsistemes que es relacionen entre ells: les famílies, els mestres, els alumnes, els diferents professionals....  desembocant tot plegat en una manera particular de donar resposta a la diversitat de l’alumnat i d’avançar cap a un model d’escola inclusiva.

1.4. Descripció dels participants.

Els participants del projecte d’intervenció seran els mateixos que he mencionat en l’anterior punt 1.2. com a sistemes objecte d’anàlisi.

Així, pel que fa a l’alumnat, l’anàlisi serà feta als alumnes de la usee. Pel que fa al professorat,  als seus tutors, als professionals de la usee, als auxiliars d’educació especial, a la mestra d’EE i a l’equip directiu. Pel que fa a les famílies, a les famílies dels nens de la usee . Pel que fa als serveis educatius,  a l’EAP.
1.5. Recollida de la informació.

Per a  dur a terme l’estudi m’he plantejat  dos camins complementaris : 

· L’anàlisi feta a partir de les meves observacions i de la revisió documental.

· Les valoracions que fan els diferents implicats sobre el primer curs d’implantació de la usee.

La primera fita respon al primer dels objectius plantejats en el meu Pla de treball i concretats en aquest Projecte:

· Conèixer i analitzar la resposta a les NEE  de l’alumnat escolaritzat a l’escola Progrés amb el suport de la  USEE
 Per al seu assoliment els instruments i/o tècniques han estat:

· Graelles d’observació

· Revisió de documents

· Entrevistes

La segona fita respon al segon dels objectius concretats en aquest Projecte:

· Analitzar el nivell de satisfacció sobre el nivell d’inclusió aconseguit a l’escola Progrés amb la seva implantació de la USEE
Aquestes valoracions ( nivell de satisfacció ) seran recollides a partir de: 

- La resposta a qüestionaris per part de les famílies, tutors dels alumnes de la usee, professionals USEE, equip directiu, mestra d’EE i auxiliars d’educació especial.

- La realització d’entrevistes als professionals de la USEE , a l’equip directiu i a la psicopedagoga de l’EAP  per  tal d’obtenir altre tipus d’informació no obtinguda a través dels qüestionaris.

1.5.1. Descripció del procediment per a la recollida de dades.

1.5.1 Observacions a l’aula usee i a l’aula ordinària

1.5.2. Revisió de documents i material escrit

1.5.3. Entrevistes.

1.5.4. Aplicació de qüestionaris

1.5.2 Descripció de l’elaboració dels instruments emprats.

Per a la recollida d’informació a partir de les meves observacions a l’aula usee i a l’aula ordinària he elaborat dues  graelles ( ANNEX  2 )
Els principals aspectes a observar han estat:

· Formes d’intervenció del mestre de suport a l’aula. Plantejament del suport dins l’aula.

· Tipus de continguts a treballar i de material.

· Tipologia de les activitats d’ensenyament-aprenentatge per a l’alumne d’usse i per al grup de referència.

· Diversificació d’activitats i continguts 

· Tipus d’agrupament de l’alumnat

· Tipus d’ajut i naturalesa d’aquests. Actors que els faciliten.

· Actitud general del grup classe / alumne usee

· Interaccions i tipus.

· Seguiment de la tasca i interès.

· Finalització de l’activitat. Reflexió sobre la tasca feta.

· Correcció. Tipus.

Pel que fa a la revisió de documents i material escrit, he tingut accés a:

· Historial acadèmic i personal dels alumnes de la usee ( inclou dictàmens, fulls de reunions, acis...)

· Projecte educatiu de centre

· RRI

Pel que fa  als qüestionaris ( ANNEX 5) , els aspectes que he volgut plasmar són bàsicament els següents:

· Valors sobre la inclusió

· Cultura del centre

· Enfoc d’atenció a la diversitat

· Mesures per a atendre la diversitat de l’alumnat

· Enfoc cooperatiu de l’ensenyament-aprenentatge

· Coordinació del suport d’atenció a la diversitat

· Funcions del mestre de suport dins l’aula/ funcions del tutor.

· Funcions dels auxiliars d’educació especial

· Valoració que es fa de la  usee en el seus primer curs d’implantació

Pel que fa a les entrevistes, tot i que s’estructuraran  també entorn a les diferents dimensions considerades a la recerca, pel seu caràcter complementari als qüestionaris, inclouran preguntes que serviran per obtenir major informació sobre aquells aspectes no considerats en el qüestionari o en aquells en els quals es vol obtenir un matís superior a l’obtingut als qüestionaris.

 Les entrevistes que duré a terme seran dirigides i semiestructurades, la qual cosa em permetrà més flexibilitat i adaptar-me millor a les necessitats del que pretenc investigar i a les característiques de la situació.( ANNEX 3 )( ANNEX 1)
2.- MARC TEÒRIC. 

2.1 Un model d’educació inclusiva.

Quan parlem d’inclusió ens estem referint a quelcom diferent a la integració d’alumnes amb NEE a les aules ordinàries.

Un canvi d'enfocament comporta parlar d'un terme o un altre. Si bé tant amb la integració com amb la inclusió educativa es podria aconseguir arribar a "l'escola per a tots/es", el pensament i el concepte canvien en parlar d'un terme o d'un altre. La idea d'integració està deixant pas a la d'inclusió.

Integració va més associat a un procés d'assimilació en el qual es dóna suport a l'alumne per tal pugui participar en el currículum comú d'aula i d'escola.

Inclusió va associat al procés de transformació que l'aula i el centre educatiu fan com a resposta a la diversitat dels alumnes que hi assisteixen. 

Quan parlem d’educació inclusiva, per a tothom,  ens estem referint a aquell model d’escola que no fa cap distinció per raó de procedència, color, sexe, llengua, religió, discapacitat, sobredotació, origen social o qualsevol altra condició. 

El principi d’inclusió social implica no solament donar garanties d’accés a les oportunitats vitals que defineixen una ciutadania social plena en les societats dels nostres dies, sinó també ser acceptat amb les pròpies característiques, capacitats i limitacions com un membre més d’aquella societat. 

Tal i com afirma Pere Pujolàs ( Pujolàs 2003) la inclusió és més que un mètode...és una forma de viure que està relacionada amb els valors de la convivència i l’acceptació de les diferències, la tolerància, la cooperació...

Totes aquestes afirmacions ens duen a reflexionar sobre quin és l’escenari actual, en els nostres centres educatius,  en termes de diversitat.

La realitat social ha sofert un important canvi pel que fa a llengües, cultures, nivells educatius, interessos, convivència i aquesta nova configuració també s’ha instal·lat als nostres centres educatius. A l’adaptació del currículum, que tant ens preocupava i ens continua preocupant , se sumen ara adaptacions múltiples a situacions diverses.

Segons defineix Barton
, 

“Inclusión es un proceso. La educación inclusiva no es algo que tenga que ver meramente con facilitar el acceso a las escuelas ordinarias a los alumnos que han sido previamente excluidos. No es algo que tenga que ver con terminar con un inaceptable sistema de segregación y con lanzar a todo ese alumnado hacia un sistema ordinario que no ha cambiado. El sistema escolar que conocemos – en términos de factores físicos, aspectos curriculares, expectativas y estilos del profesorado, roles directivos – tendrá que cambiar. Y ello porque educación inclusiva es participación de todos los niños y jóvenes y remover, para conseguirlo, todas las prácticas excluyentes”

( pág. 85)

La inclusió implica, com podem deduir de la cita anterior, la reestructuració de cultures, polítiques i pràctiques en les escoles de manera que responguin a la diversitat de l’alumnat. Per tant, la inclusió implica l’aprenentatge i la participació de tots els estudiants que puguin patir pressions excloents, no només aquells amb n.e.e.

Podríem apuntar, tal i com afirma Pujolàs( 2003), als següents trets distintius per a copsar  millor aquesta manera inclusiva d’entendre l’educació i l’escola:

· L’objectiu  d’una educació inclusiva és que l’escola contribueixi a adquirir, fins al màxim de les possibilitats de cadascú, totes les habilitats tècniques i socials que són necessàries per ser, viure i conviure.

· L’escola inclusiva mesura l’èxit- la seva eficàcia, la seva qualitat- per la capacitat d’afegir alguna cosa al que sabien i al que eren els alumnes en entrar-hi, fins al màxim de les seves capacitats i possibilitats.

· L’escola inclusiva es preocupa, fonamentalment, per trobar mètodes, estratègies i maneres d’organitzar la classe que li permetin atendre junts alumnes diferents, sense que cap en surti perjudicat, encara que no “vulguin” o no “puguin” aprendre.

· Una escola inclusiva es preocupa d’organitzar l’heterogeneïtat perquè sigui profitosa, educativament parlant, per a tothom, més que no pas d’homogeneïtzar l’escola, tot negant o anul·lant la diversitat.

I ara ens podem preguntar, com podem saber si un sistema educatiu està orientat vers una educació inclusiva?

Entenem que un sistema educatiu està orientat cap una educació inclusiva quan es donen, al menys, tres requisits:

· Les escoles i instituts d’ensenyament ordinari, en les etapes d’educació infantil i bàsica obligatòria (primària i ESO), disposen dels recursos personals, tècnics i materials necessaris per atendre tot l’alumnat del seu territori. És a dir, també els alumnes amb discapacitat independentment de la tipologia de la seva discapacitat i del seu grau d’afectació. 

· Els resultats que proporciona l’escolarització de l’alumne amb discapacitat, o amb d’altres dificultats, comporten el màxim assoliment possible de les competències bàsiques (aprenentatges i socialització) definides per a tothom en el currículum base. 

· Es potencia al màxim la integració en l’aula ordinària i en el funcionament general del centre, realitzant adaptacions curriculars i dissenyant itineraris educatius personalitzats per aquells alumnes que ho necessitin.

Si volem aprofundir en la nostra anàlisi i ens fixem ara en els centres educatius podem argumentar al voltant d’alguns factors que faciliten esdevenir un centre inclusiu.

Anem a revisar alguns dels elements claus de l’organització dels centres escolars que poden afavorir o dificultar aquesta manera de viure l’educació inclusiva.

La construcció d’una escola per a tothom és un procés que necessita d’un canvi de cultura del propi centre, de deixar al marge actituds, creences i mètodes inflexibles o rutinaris. Recordem que la cultura d’una escola està formada per les creences i les conviccions bàsiques del professorat i de la comunitat educativa en relació amb l’ensenyament, l’aprenentatge de l’alumnat i el funcionament del centre. La cultura inclou les normes que afecten la comunitat educativa, els processos d’ensenyament i aprenentatge, els sistemes de comunicació, les relacions i el tipus de col·laboració que hi ha entre el professorat. ( Marchesi i Martin, 2000 citat a Huguet, 2006, pàg 31 ) I per a fer aquest camí, el qual no és fàcil, cal un lideratge clar i ferm.

L’Agència Europea pel desenvolupament de l’Atenció a les Necessitats Educatives Especials al seu document: Principis fonamentals de l’Educació de Necessitats Especials. Recomanacions per a responsables polítics (2003), entre d’altres aspectes, afirma que el lideratge del director/a és un factor decisiu en l’educació inclusiva. Aquest/a normalment inicia i assegura que els canvis es posin en pràctica en els centres que donen suport a la integració amb èxit. Aquests canvis comporten oferir una direcció estratègica, organitzar una estratègia d’equip per l’ensenyament i mantenir una atenció clara a tot el centre sobre els temes fonamentals.

El paper dels equips directius i dels tutors és clau per aconseguir que l’educació inclusiva vagi estenent-se al conjunt de l’activitat docent i de funcionament del centre. 

Quan l’equip directiu creu en la inclusió escolar d’aquest alumnes, posa en marxa estratègies per estimular una actitud favorable d’un sector cada cop més nombrós del claustre fins que la inclusió escolar acaba sent un element essencial del Projecte educatiu del centre. Això ens mostra com els canvis en la cultura del centre sovint venen propiciats per l’establiment de nous estils de relació i treball.

Per tant podem afirmar que si volem que l’escola esdevingui una escola per a tothom, que doni resposta a la diversitat de l’alumnat, és necessari que hi hagi canvis en la cultura del centre i de la comunitat educativa capaços de fomentar cultures de col·laboració.

En tot aquest escenari no és d’estranyar, doncs, la importància que adquireix la formació per afavorir la implementació d’una educació inclusiva i de qualitat. Formació inicial quan es comença en un centre l’experiència d’inclusió, i formació contínua o permanent al llarg de la pràctica pedagògica. Cal proporcionar formació inicial i permanent a tot el claustre sobre l’educació especial i l’atenció a la diversitat.

Els pares i mares de tots els alumnes del centre també esdevenen peces clau en aquesta aposta per a l’escola inclusiva.

Que el centre funcioni d’una manera inclusiva o no és també responsabilitat dels pares i mares de tots els alumnes de l’escola. Aquests necessiten alhora formació i informació.

Els alumnes, no només aquells que tenen una discapacitat,  han de ser tinguts en compte alhora de crear aquest context de col·laboració i aquesta aposta per a una escola inclusiva. Cal preguntar-los  què ha anat bé i què ha anat malament. Els alumnes amb discapacitat tenen opinió sobre què els ha anat bé i què malament a l’escola o a l’institut, però poques vegades se’ls pregunta.

Un altre aspecte important a tenir en compte quan parlem d’inclusió escolar a les nostres escoles és el paper de l’avaluació. Cal avaluar allò que es fa. Cal avaluar cada alumne (la seva evolució personal, relacional i d’aprenentatges), però també el funcionament del centre per tal de valorar el seu grau d’inclusivitat. 

Es tracta d’una avaluació de procés i de resultats. Com podem saber quines estratègies educatives, quines metodologies, quins instruments pedagògics permeten assolir el major grau possible d’inclusió i els millors resultats si no avaluem?. 

Finalment vull afegir alguns apunts sobre com es pot fer realitat a nivell d’aula aquesta aposta per a la inclusió. Ens podem preguntar:

· Com ensenyar realment a tots els alumnes, independentment de les seves capacitats o discapacitats?

· Com impartir una educació de qualitat, tant per alumnes de diferents parts del món, amb minusvalideses diverses, siguin físiques, psíquiques o sensorials?

· Com poder compartir amb els alumnes amb greus trastorns de la personalitat?

Segons Pujolàs  ( 2003 ) algunes de les mesures i recursos que hem de posar en marxa per a donar resposta als anteriors interrogants són els següents:

Si optem per una escola inclusiva i si optem, a més, per aules inclusives és molt evident que no podem tractar els alumnes com si tots fossin iguals. Hem d’adequar allò que volem ensenyar a les característiques  i necessitats educatives dels alumnes; en una altra paraula, hem de personalitzar l’ensenyament. Així, doncs, la personalització, entesa com l’ajustament de l’acció educativa a les característiques personals de cada alumne, és una de les condicions per a fer possible una escola per a tothom.

Però per a personalitzar l’ensenyament es necessiten recursos. Un d’aquests recursos és “l’ensenyament multinivell” introduït per Collicot i altres impulsors de l’escola inclusiva i el que s’anomena “Dissenys de programacions múltiples”  DPM 
 ( Pujolàs 2003). Un altre recurs és el que s’anomena “Plans de Treball Personalitzats”.

El primer recurs consisteix bàsicament en identificar els continguts més importants, comuns per a tot l’alumnat; en segon lloc, pensar diferents estratègies de presentació, per part del professor, de les tasques que s’han de portar a terme a l’aula de manera que siguin comprensibles per a tots els alumnes; en tercer lloc proposar diferents pràctiques sobre els mateixos continguts perquè siguin, a un nivell o un altre, realitzables per a tots els alumnes; i finalment, en quart lloc, determinar diferents estratègies d’avaluació adequades al que han fet i al que han après, i a com ho han après tots els alumnes. 

Pel que fa al segon dels recursos, els Plans de Treball Personalitzats, suposa possibilitar que els alumnes tinguin l’oportunitat de determinar, d’una banda, els objectius que volen assolir i a quin nivell es veuen amb cor d’assolir-los, en relació amb els objectius que s’estan treballant en aquell moment, i de l’altra, les activitats d’aprenentatge que es comprometen a portar a terme per assolir  aquells objectius.

Una altra de les mesures per a possibilitar un aprenentatge d’alumnes diferents a l’aula és fomentar l’autonomia de l’alumnat a partir dels mecanismes de coregulació i autoregulació dels aprenentatges, com més alumnes autònoms hi hagi, més podran atendre, els professors i els altres alumnes més autònoms, aquells que d’entrada són menys autònoms o que tenen més problemes per ser-ho.

Una darrera condició per a fer realitat aquest aprendre junts, és repensar l’organització del treball a l’aula o encetar el que se’n diu estructuració cooperativa de l’aprenentatge, en la qual els alumnes no solament aprenen del professor, sinó que també aprenen els uns dels altres. 

2.2. Les NEE. Perspectiva històrica.

El s XX ha estat testimoni d’un canvi substancial en la nostra manera d’entendre el sentit, l’objecte d’estudi i la tasca global de l’educació especial.

Introdueixo un quadre resum que exemplifica l’evolució al llarg de la història: De la deficiència a les necessitats educatives especials ( Verdugo Alonso.M.A. pàg 60 )

	      ANTECEDENTS:
· Sers anormals............................................................ eliminació

· Sers demoníacs..........................................................persecució

· Sers innocents............................................................acollida:  S.XV

· Deficients sensorials.................................................. educació: S.XVI-XVII

· Sord-muts

· Cecs

       COL·LABORACIÓ MÈDICOPSICOPEDAGÒGICA: S.XIX

· Deficients mentals....................................................   institucionalització

· Retardats mentals.......................................................escolarització
       PEDAGOGIA TERAPÈUTICA: S. XX ( 1a meitat)

· Deficients mentals: idiota, imbècil, dèbil mental

· Deficients físics

· Sords

· Cecs

· Autistes

      EDUCACIÓ ESPECIAL/INTEGRACIÓ ESCOLAR: S.XX ( 2a meitat)

a. en sentit restringit:

· Alumnes deficients mentals

· Alumnes deficients motòrics: paralítics cerebrals

· Alumnes deficients visuals

· Alumnes deficients auditius

· Alumnes superdotats

b. en sentit ampli:

· Alumnes amb trastorns d’aprenentatge

· Alumnes amb problemes de conducta

      NECESSITATS EDUCATIVES ESPECIALS: Resposta a la diversitat

      ( dificultats en l’aprenentatge)

a. Permanents:

· Dificultats cognitives, físiques, visuals, auditives.

· Autistes

· Superdotats

b. Transitòries:

· Trastorns de l’aprenentatge

· Problemes de la conducta   


El canvi que ha experimentat l’educació dels alumnes amb necessitats educatives especials va associat no tant a la compilació de nous coneixements sobre les deficiències i de noves tècniques didàctiques sinó a la formulació de noves preguntes i respostes sobre la manera d’organitzar la seva educació escolar en el context d’una necessitat manifesta d’aconseguir una educació millor per a tothom.

Va ser Fulcher qui va donar el nom de perspectiva individual a l’esquema que ha predominat entre els responsables d’organitzar la resposta educativa a l’alumnat amb necessitats especials. Segons aquesta perspectiva, la població escolar es divideix en tipus d’alumnes que han de ser ensenyats de maneres diferents, per diferents tipus de professorat i, generalment, en ambients separats. La premissa que guia aquesta perspectiva és que els problemes d’aquest alumnat són el resultat de les seves deficiències o limitacions personals, les dificultats que presenten són internes  i causades pel seu dèficit. Les ajudes especials que necessiten els alumnes especials es poden prestar millor en grups homogenis de nens que tenen els mateixos problemes. D’aquí que les ajudes s’acostumen a concretar en escoles especials o classes especials des d’on es pot exercir una discriminació positiva, rendibilitzat-se els especialistes, els recursos especials... Des d’aquesta perspectiva es sobrevalora el paper d’un tipus de diagnòstic centrat en la classificació del dèficit alhora que diposita la responsabilitat educativa respecte de l’ensenyament d’aquests alumnes en un “ professorat especial”. La segregació de l’alumnat es reforça perquè hi ha un sistema educatiu especial paral·lel a l’ordinari que concentra i acapara tots els recursos especials.

Les conseqüències d’aquestes idees han estat les següents:

1.- El condicionament de les expectatives ( del professorat i de les famílies principalment )  a causa del procés d’etiquetatge.

2.-  L’encasellament de les actuacions didàctiques que porta a separar a aquests alumnes dels seus grups cercant mètodes especials.

3.-  La limitació d’oportunitats que acaben patint els alumnes amb necessitats educatives especials.

4.-  La difusió de la idea que educació especial és fonamentalment una qüestió de recursos.

5.-  El manteniment de l’statu quo.

Podem concloure aquesta descripció afirmant que les idees que adopta aquesta perspectiva ens fan mirar l’alumne amb discapacitat com el responsable de les limitacions que li impedeixen participar en el currículum de l’ensenyament ordinari i fan que negligim els factors externs a l’alumne com la formació del professorat, l’organització escolar, els continguts...

Aquests plantejaments no van conduir als efectes desitjats d’integració social i de qualitat de vida que bonament perseguien.

Assumir l’anàlisi crític que hem presentat més amunt va portar poc a poc a molts professionals i responsables de polítiques educatives a reorganitzar la tasca de l’educació especial.

La perspectiva curricular té com a premissa fonamental que les possibilitats de progrés significatiu envers una escolarització de qualitat per a tothom depenen del fet que comprenguem que les dificultats experimentades per alguns alumnes són bàsicament el resultat de la manera que hem escollit d’organitzar les escoles i dels estils i formes d’ensenyament que els oferim.

Podem citar dos treballs importants que han marcat canvis en la manera de pensar i d’actuar diferents als que fins a la dècada dels anys 80 havien estat els habituals en el món de l’educació especial, i que ja hem explicat en els paràgrafs anteriors. Un d’ells és la publicació de l’informe Warnock al 1978 i l’altre la celebració de la Conferència Mundial sobre Necessitats Educatives Especials a Salamanca al 1994. Tots dos treballs seran explicats en l’apartat següent.

La nova concepció que s’adopta des d’aquesta perspectiva contempla que les necessitats educatives resulten de la interacció entre les característiques de l’alumne i el currículum que l’escola li ofereix. Per tant, en lloc de preguntar-nos sobre quins problemes o quins dèficits té aquest alumne, ens preguntem quines són les seves necessitats educatives. En lloc de preocupar-nos pel tractament que requereix aquest alumnat ens demanarem quines ajudes li convenen a l’alumne per a satisfer les seves necessitats d’aprenentatge.

Com a resultes de tot això, les polítiques educatives i les estratègies concretes per a promoure escoles més inclusives són l’element central en la recerca de la difícil conjunció entre excel·lència i equitat.

Nivell internacional

Ens aproximarem a la perspectiva internacional respecte a la situació de l’educació dels alumnes amb necessitats educatives especials a partir de les darreres declaracions de principis dictades pels organismes internacionals:

El desembre de 1993 les Nacions Unides van adoptar un nou instrument, denominat “ Normas Uniformes sobre la igualdad de oportunidades para las personas con discapacidad”. El document es va elaborar arran de la sol·licitud de les organitzacions internacionals de persones amb discapacitat a favor d’un lideratge més fort de l’ONU en el procés de millora de la qualitat de vida de les persones amb discapacitat.

D’altra banda, el juny de 1994 més de 300 participants, en representació de 92 governs i de 25 organitzacions internacionals, es van reunir a Salamanca en el fòrum d’una conferència mundial per a promoure els canvis necessaris en l’educació de l’alumnat amb necessitats educatives especials, d’acord amb el que estableixen les Normes uniformes ( 1993) i moguts per l’afany de la comunitat mundial de garantir l’educació per a tothom independentment de les diferències particulars.

En la conferència es van elaborar dos documents:

La Declaració de Salamanca de principis, polítiques i pràctica per a les necessitats educatives especials i el Marc d’acció sobre aquestes necessitats.

La Declaració de Salamanca manifesta que:

- Les escoles ordinàries amb orientació inclusiva és el mitjà més eficaç de combatre les  actituds discriminatòries, construir una societat inclusiva i aconseguir una educació per a tots.

 Tothom estaria d’acord amb el fet que la Conferència Mundial: “Necesidades Educativas Especiales. Acceso y Calidad”  ( UNESCO, 1994) celebrada a Salamanca, va ser un punt d’inflexió respecte a la necessitat d’imprimir un canvi en la orientació dels nostres sistemes educatius pel que fa a la seva capacitat per a respondre amb equitat a la diversitat de l’alumnat. Aquesta educació ha de ser de qualitat, sense discriminacions ni exclusions.

 Fixem-nos en aquest principi:

 3. “El principio rector de este Marco de Acción es que las escuelas deben acoger a todos los niños, independientemente de sus condiciones físicas, intelectuales, sociales, emocionales, lingüísticas u otras. Deben acoger a niños discapacitados y niños bien dotados, a niños que viven en la calle y que trabajan, niños de poblaciones remotas o nómadas, niños de minorías lingüísticas, étnicas o culturales y niños de otros grupos o zonas desfavorecidas o marginadas. Todas estas condiciones plantean una serie de retos para los sistemas escolares...... Las escuelas tienen que encontrar la manera de educar con éxito a todos los niños, incluidos aquellos con discapacidades graves.” (Ob. Cit. Pág. 59)

Com es pot veure, el text avança cap a un concepte de necessitats educatives especials cada cop més ampli i comprensiu, encara que al mateix temps busca no perdre de vista a una determinat col·lectiu d’alumnes ( aquells amb NEE vinculades a condicions de discapacitat o dificultats d’aprenentatge) que estaven en el centre de la preocupació dels responsables d’aquesta Conferència i que, sens dubte, constitueixen el grup d’alumnes més sensible d’exclusió educativa.

Un altre aspecte que cal destacar a partir dels principis de la Declaració de Salamanca és l’escolarització de l’alumnat amb NEE en centres ordinaris com a via principal, malgrat aquesta podia conviure amb el que s’ha anomenat sistemes educatius de dos o múltiples vies.

Un darrer apunt a destacar al voltant de la Declaració de Salamanca és la vinculació dels processos de millora de l’educació de l’alumnat amb n.e.e amb processos de reformes educatives globals, i en bona mesura, entendre aquestes últimes com la condició necessària per a promoure una educació de qualitat per a tots.  

Una altra fita important que volem destacar és el concepte de necessitats educatives especials, sorgit en el context polític britànic a partir de l’informe Warnock
 ( 1978). Aquest va comportar un avenç molt important per a la definició i la classificació de l’alumnat d’integració. Anteriorment, aquests alumnes eren valorats només des del punt de vista de les seves mancances i de les disminucions que presentaven. Passar a considerar-los alumnes amb necessitats educatives especials va comportar un canvi radical de perspectiva. Ja no era necessari definir-ne la minusvalesa ni el tipus de disminució, sinó que eren avaluats en funció de les necessitats educatives que presentaven per poder aconseguir determinats objectius educatius.
El punt de mira ja no era l’individu, i menys encara la seva etiqueta diagnòstica, que esdevenia sovint perniciosa, sinó la dialèctica entre l’individu i la situació en la qual es trobava.

Des d’aquest punt de vista, es considera que tots els alumnes i les alumnes tenen necessitats educatives diferents, però n’hi ha alguns que tenen necessitats educatives especials que cal atendre des de l’escola. Les múltiples i lúcides anàlisis que efectua la Comissió Warnock posen de manifest els enormes efectes negatius que tenia sobre els alumnes, el professorat i les famílies la utilització de certs termes que estaven en voga ( deficient, anormal, subnormal...). Aquest terme s’ha anat imposant progressivament en la legislació de molts països i en el llenguatge de les grans organitzacions internacionals tot i que no han faltat els problemes i les controvèrsies. Hem d’afirmar, però que sense una reforma global del sistema educatiu els canvis només seran superficials en l’educació de l’alumnat amb necessitats educatives especials.

Malgrat l’avenç que ha comportat l’assumpció del terme necessitats educatives especials, són Booth i Ainscow els qui ens els darrers anys han incorporat un nou concepte: “ barreres per a l’aprenentatge i la participació”. Amb aquesta concepció ja no ens centrem només en les necessitats del nen/a, sinó que també tenim en compte els contextos socials i escolars i les barreres que aquests mateixos imposen a certs alumnes “diferents”. Amb aquest canvi de concepte el que es vol destacar és que sovint s’associa que les dificultats educatives es troben només en els alumnes, no tenint-se en compte les barreres a l’aprenentatge i a la participació que existeixen en tots els nivells educatius ni els canvis culturals i metodològics que caldria fer per minimitzar les dificultats que certs infants presenten per accedir als currículums escolars.

Acabem aquest apartat amb una cita on se’ns explica amb més detall aquest nou terme:

“El uso del concepto “barreras al aprendizaje y la participación”, para definir las dificultades que el alumnado encuentra, en vez del término “necesidades educativas especiales”, implica un modelo social respecto de las dificultades de aprendizaje y a la discapacidad. Este modelo que aquí se presenta, contrasta con el modelo clínico en donde las dificultades en educación se consideran producidas por las deficiencias o problemáticas personales. De acuerdo con el modelo social, las barreras al aprendizaje y a la participación aparecen a través de una interacción entre los estudiantes y sus contextos; la gente, las políticas, las instituciones, las culturas, y las circunstancias sociales y económicas que afectan a sus vidas.

Consecuentemente, la inclusión implica identificar y minimizar las barreras para el aprendizaje y la participación y maximizar los recursos que apoyen ambos procesos. Las barreras, al igual que los recursos para reducirlas, se pueden encontrar en todos los aspectos y estructuras del sistema: dentro de los centros educativos, en la comunidad, en las políticas locales y nacionales. Las barreras pueden impedir el acceso al centro educativo o limitar la participación dentro de él.. ”(Ob. Cit. Pág 22) a Sandoval 2002)

En aquests moments, les tendències giren al voltant de les polítiques i pràctiques de la inclusió, malgrat avançar cap a la implementació d’una orientació inclusiva en l’educació escolar és una tasca poc fàcil i el progrés que fins ara es percep en molts països és lent. Tampoc podem afirmar  que  ens trobem actualment davant d’una plena acceptació de la filosofia sobre la inclusió i per tant  hem de reconèixer que ens movem en un camp que encara està ple de dubtes i contradiccions. A partir de la Declaració de Salamanca s’estan fent intents en diferents parts del món per a oferir una resposta educativa  de qualitat a la diversitat de l’alumnat, i la tendència és que aquestes iniciatives es desenvolupin en el context dels centres ordinaris.

Catalunya

La recuperació de parcel·les d’autogovern per part de la Generalitat marca la competència plena en matèria d’educació. La Generalitat de Catalunya rep la transferència de les competències a partir del gener de 1981. A partir d’aquesta data, el Departament d’Ensenyament té la responsabilitat de regular, planificar i avaluar l’atenció educativa als alumnes amb necessitats educatives especials.

La Circular de setembre de 1981 publica els criteris d’actuació en el camp de l’educació especial. Implica la sectorització de serveis, la creació dels Equips d’Assessorament Psicopedagògic, la reconversió del professorat de les unitats d’educació especial en mestre de suport i la dotació de nous recursos.

Posteriorment, es publica el Decret 117/84 sobre l’ordenació de l’Educació Especial per a la seva integració en el sistema educatiu ordinari. S’estableix un únic marc curricular per a l’ensenyament obligatori que pot adaptar-se a l’alumnat amb nee sempre que sigui necessari.

Es realitzen actuacions encaminades a la formació i actualització del professorat, s’editen les publicacions del Departament d’Ensenyament Documents d’Educació Especial i es posen en marxa alguns plans pilot d’integració en algunes zones.

Sota els postulats de la integració, apareix un moviment important d’associacions de professionals i de famílies que aporten una reflexió i un treball intens en la mateixa conceptualització de l’educació especial i en l’atenció psicopedagògica als alumnes amb discapacitats.

La publicació del Decret 299/1997, de 25 de novembre, sobre l’atenció educativa a l’alumnat amb nee significa un impuls definitiu per a la implementació del model educatiu sota els principis d’integració. Les UEE ( Unitat d’Educació especial ) que a Catalunya s’inicien com experiència pilot l’any 1983 estan definides i regulades per aquest Decret.

A partir de la publicació de l’informe Warnock i l’arribada de les noves tendències i postulats de l’escola inclusiva: M. Ainscow, J. Porter, S. Stainback, i de la nova concepció del retard mental (1992,2002), s’obre una etapa de canvis en la concepció de l’educació especial i de nous reptes tant per a les escoles especials com per als centres ordinaris.

Finalment, cal esmentar la publicació del Pla Director de l’Educació Especial a Catalunya (2003) que es converteix en un punt de partida per a la concreció de les actuacions que puguin fer possible la inclusió de tots els alumnes en un sistema educatiu més comprensiu. El Pla Director de l’educació Especial és una continuació de les actuacions desenvolupades a partir de la publicació del Decret 117/84, de 17 d’abril, sobre l’ordenació de l’educació especial per a la seva integració en el sistema educatiu ordinari i del Decret 299/97, de 25 de novembre, sobre l’atenció educativa a l’alumnat amb necessitats educatives especials.

 L’any  2003-2004 hi ha la Resolució ENS/3844/2003, de 2 de desembre, per la qual es creen les  unitats d'educació especial en diversos centres docents públics de Catalunya.

L’any 2004-2005 es creen les primeres USEE.

2.3. Les USEE.

Les unitats de suport a l’educació especial (USEE) són unitats de recursos per afavorir la participació de l’alumnat amb necessitats educatives especials en entorns escolars ordinaris amb el compromís de la comunitat educativa per avançar com a escola inclusiva.

Aquestes Unitats s’ubiquen en els centres públics i privats d’Educació Infantil i Primària i de Secundària públics i privats concertats.

Els alumnes amb necessitats educatives especials han de formar part d’un grup ordinari.

Segons consta a les instruccions d’inici de curs del departament d’educació, els centres ordinaris que escolaritzin un grup de més de quatre alumnes amb necessitats educatives especials greus i permanents, susceptibles  de ser escolaritzats en centres específics, es dotaran amb unitats específiques de suport a l’educació especial.

Els professionals assignats a aquestes unitats han de prioritzar l’elaboració, coordinadament amb el professorat del grup ordinari, de materials específics o adaptats que facilitin la participació d’aquest alumnat en les activitats generals del grup i l’acompanyament, quan calgui, d’aquests alumnes en les activitats a l’aula ordinària, col·laborant en el procés educatiu de l’alumnat. Així mateix, desenvoluparan activitats específiques, individuals o en grup reduït, quan els alumnes ho requereixin. 

Els alumnes usuaris d’una USEE han disposar del Dictamen de l’EAP i de la Resolució del Director dels Serveis Territorials.

L’alumnat atès pels professionals de la USEE, segons s’especifica a les instruccions d’inici de curs,  té com a marc curricular de referència amb caràcter general el mateix que s’estipula per al conjunt de l'alumnat, reflectit en el projecte educatiu. Per tal de proporcionar l’atenció a l’aula ordinària i facilitar la incorporació de l’alumnat amb necessitats educatives especials en les activitats del grup, cal que la planificació prevegi diferents formes de participació segons les diverses possibilitats d’aprenentatge de l’alumnat. Les adaptacions que es facin per a cada alumne es determinaran en el seu pla individual. El professorat de la USEE ha de col·laborar amb el tutor/a del grup ordinari en la tutoria individual dels alumnes que atén i el seguiment del seu procés d’aprenentatge. Així, correspon al tutor del grup classe, conjuntament amb els professionals de la USEE i la col·laboració de l’EAP, concretar l’atenció que es donarà a aquest alumnat.

El principi de normalització i d’integració en el marc de l’escola inclusiva justifica la creació d’aquestes unitats i l’escolarització d’aquests alumnes en els centres amb aquestes unitats s’ha de dur a terme a partir d’aquests principis. Les USEE que s’han anat creant en diferents centres d’infantil i primària i de secundària són una aposta per a avançar pel camí d’una escola per a tots, una escola inclusiva.

2.4. Model pedagògic del qual partim.

Tradicionalment, els alumnes i les alumnes amb discapacitat s’escolaritzaven en centres especials amb l’objectiu de proporcionar-los aprenentatges funcionals que els permetessin integrar-se a la societat amb més facilitat. Aquesta justificació no té en realitat gaire fonament, ja que si el que volem és que els alumnes amb discapacitats puguin integrar-se en el futur dins la seva comunitat i esdevenir persones autònomes i capaces, no sembla oportú escolaritzar-los en entorns “separats“ preparats especialment per a ells. 

A Catalunya encara hi ha sectors importants de la comunitat educativa i de l’Administració que es qüestionen la conveniència d’escolaritzar en centres ordinaris determinats sectors d’alumnes amb discapacitat, especialment aquells que tenen determinades tipologies i graus d’afectació greu i permanent. Ara bé, experiències dutes a terme en diferents països, a l’Estat Espanyol i al nostre País des de fa més de 20 anys han demostrat amb escreix que la integració en centres d’ensenyament ordinari dels menors amb discapacitat, fins i tot amb plurideficiències i un grau d’afectació greu, no solament és possible i viable, sinó beneficiosa per a tothom : alumnes amb i sense discapacitat, professorat tant d’educació ordinària com d’educació especial, i famílies d’uns i altres alumnes.

Tal com postula Vigotski hi ha una gran diferència entre allò que sabem fer sols i el que sabem fer amb l’ajuda i la interacció amb altres persones. Hi ha una diferència entre la zona de desenvolupament efectiu i la zona de desenvolupament proper, la zona en la qual podem fer moltes coses però amb l’ajuda d’altres persones i mitjançant la interacció amb elles. La zona de desenvolupament proper és la que realment delimita el marge d’incidència educativa i de canvi. Si, segons Vigotski, l’ensenyament eficaç és aquell que parteix de la zona de desenvolupament efectiu de l’alumne i el fa progressar incidint en la seva zona de desenvolupament proper, a partir d’interactuar i de fer coses amb altres persones, ens pot ser difícil defensar un model educatiu que aïlli a les persones amb discapacitat i les escolaritzi en centres especials. 

Aquest treball de pràcticum  assumeix aquesta orientació segons la qual s’atribueix un paper essencial a la interacció i a la mediació sociocultural en el desenvolupament de les persones. 

S’entén, amb Vigotsky, que el desenvolupament es el resultat de l’encreuament de la línia natural del desenvolupament (marcada pel calendari maduratiu i l’herència genètica) i la línia social i cultural del desenvolupament ( unida al sorgiment de processos psicològics superiors).  El desenvolupament natural assumeix la funció de condició necessària del desenvolupament cultural però el factor decisiu serà l’experiència social i cultural. Així, els aprenentatges que realitza qualsevol criatura, es duen a terme a través de la interacció social, al sí 

de tots els entorns en els quals es desenvolupa : la família , l’escola , els amics...
Sembla oportú afirmar que l’entorn més important en el desenvolupament personal és l’entorn humà, l’entorn social.

Les pràctiques educatives esdevindran contextos de desenvolupament personal, entenent per contextos determinats models organitzats d’activitats, relacions interpersonals ...que estan emmarcats en un escenari físic.

Segons Brofenbrenner ( 1987 ), els diferents ambients en que viu el nen, per a poder ser considerats contextos de desenvolupament, han de complir dues condicions complementàries:

- han de fer possible que el nen observi patrons d’activitat progressivament més complexa i que s’hi pugui incorporar, amb l’ajuda i la guia d’algú més expert,

- han de fer possible que l’infant pugui implicar-se en les activitats que ha après amb l’ajuda d’altres, però ara de forma independent.

La gran aportació de la concepció constructivista és que ens obliga a pensar que les dificultats que presenta un alumne determinat han de ser analitzades en el context ampli de la situació d’ensenyament-aprenentatge, de les relacions professor/alumne/continguts que aquesta situació implica i de la ubicació general del nen en el centre escolar.

A continuació analitzarem com es concreten en l’escola Progrés els plantejaments teòrics que hem esbossat en les línies anteriors. Analitzarem quines són les condicions concretes i quins són els mecanismes particulars per mitjà dels quals l’educació que hi té lloc genera desenvolupament personal per a tots i cadascun dels seus membres.

3.- APROXIMACIÓ A L’ESCENARI DE TREBALL. DESCRIPCIÓ,CONTEXTUALITZACIÓ i ANÀLISI DE L’ÀMBIT D’INTERVENCIÓ.

3.1. Àmbit de l’escola. 

3.1.1  L’escola Progrés de Badalona. Situació i context.

L’escola Progrés és un centre de titularitat pública depenent del Departament d’Educació de la generalitat de Catalunya.

Els nivells educatius que s’imparteixen són Educació Infantil 3-5 anys i Educació Primària. L’escola va inaugurar-se fa 8 anys.

La situació sòcio-geogràfica del centre ve determinada pel fet que integra alumnes de Badalona, especialment del districte 1 i districte 7. Actualment l’escola està ubicada al centre de Badalona.

Globalment la situació econòmica és de nivell mig, ja que la taxa d’atur és relativament baixa. La majoria de famílies estan ocupades en el sector secundari i terciari, sense gran problemes de seguretat ni de marginació.

Les llengües d’ús habitual entre els alumnes són el català i el castellà- aquesta en un percentatge una mica més baix.

Alumnat

El nombre actual d’alumnes és de 303.

Hi ha dues línies a educació infantil i a 1r de Primària . A tercer, quart i cinquè només n’hi ha actualment una per tractar-se d’una escola que està creixent. Actualment no hi ha el 6è curs d’educació primària.

La procedència de l’alumnat és bàsicament del barri. El nombre d’alumnat immigrant representa un 6 % sobre el total.

Pel que fa al nombre d’alumnes amb NEE, n’hi ha 38 en total. En aquesta xifra hi ha inclosos els alumnes nouvinguts. 

Si concretem  per tipologia de NEE, tenim 7 alumnes amb suport de la usee amb dictàmen, alumnes amb nee derivades de condicions sòcioeconòmiques/sòcioculturals, 1 alumne amb discapacitat motriu, alumnes amb retard d’aprenentatge, dèficit d’atenció i  retard maduratiu

3.1.2. Línia metodològica

El projecte curricular de l’escola té en compte la concepció constructivista de l’ensenyament-aprenentatge.

Els nens i les nenes construeixen el seu coneixement a través de la participació, la implicació o el desig d’aprendre, la relació amb la informació, el diàleg i la guia del professorat.

Els coneixements que els nens i nenes aprenen a l’escola han de tenir un sentit funcional, és a dir, lligats a les seves experiències i a la seva realitat quotidiana, i amb una base científica.

Com a Projecte d’innovació l’escola Progrés ha endegat un treball al voltant de la intel·ligència emocional.

La filosofia d’aquest treball és “posar nom al que sentim”. Aquest és el tercer curs des de la seva implantació. Hi participa la totalitat del professorat.

Així, a  educació Infantil s’han creat el que s’anomenen “Ambients”. N’hi ha 9: Caseta ( joc simbòlic), Construccions, Volum, Sensacions, Espai científic, Música, Mediateca, Esclat de mirades, i Jocs tradicionals. Els alumnes d’infantil  treballen barrejats al llarg de 4 hores a la setmana al voltant d’aquest projecte. Els mestres en els espais no intervenen directament, el material és el que indueix  bàsicament el treball de l’alumnat.

A Educació Primària prenen el nom “d’Espais” i aprofitant-se la 6a hora es treballen 5 espais diferents a 1r i 2n de primària: Animals, Ciència, Jocs, Construccions i Plàstica.  A 3r, 4rt i 5è hi ha 5 espais diferents: Mirant el cel, Teatre i màgia, creació literària, Viatjar al voltant del món i Jocs.

Un aspecte interessant que destaco pel que fa a nivell organitzatiu de l’escola és la creació d’un Consell d’alumnes. Aquest consell d’alumnes l’integren 16 alumnes representants de tot l’alumnat. Un cop al trimestre es convoca una reunió on hi participen aquests alumnes i l’equip directiu ( els tres membres). Les reunions també poden ser convocades a petició dels alumnes.

3.1.3. L’organització escolar i de l’atenció a la diversitat 

En el seu projecte educatiu l’escola Progrés es defineix com escola comprensiva i integradora. Adopta un model curricular que contempla l’accés igualitari a un currículum comú i la diversificació d’aquest currículum en funció de la diversitat de necessitats educatives que presenten els alumnes.

És integradora i té com a finalitat proporcionar una educació basada en la igualtat d’oportunitats de tot l’alumnat.

Vetlla per a que tots els nens i nenes tinguin igualtat de tracte i educació, tenint en compte els diferents ritmes de treball. No es pretén integrar per integrar, sinó donar respostes a les necessitats educatives dels nens i nenes, sigui quin sigui el grau d’especificitat. L’escola fomenta la tolerància i el respecte envers tot tipus de diferència.

El Projecte d’atenció a la diversitat de l’escola està en procés d’elaboració.

La idea és que sigui un projecte de tothom, per tant cal que la seva elaboració es faci entre tots i amb la participació de tothom.

Es contempla una comissió d’atenció a la diversitat composada per la mestra d’EE, els professionals de la usee, la psicopedagoga de l’EAP i un representant de l’equip directiu.

La comissió pedagògica està formada per l’equip directiu, els coordinadors de cicle i la mestra d’EE.

La comissió pedagògica es reuneix cada setmana.

El/la coordinador de cicle és un per cada un dels cicles: ed. infantil, cicle inicial, mitjà i superior.

Segons he pogut recollir de la meva anàlisi de l’esborrany del RRI, les funcions del  coordinador/a de tractament de la diversitat són les següents:

· Proposar a l’equip directiu els criteris del tractament de la diversitat en el centre.

· Assessorar l’equip directiu, el professorat i el personal auxiliar i de serveis.

· Formar part de la coordinació pedagògica.

· Coordinar les reunions del professorat i el personal auxiliar d’EE del centre.

· Altres ( estan en procés d’elaboració)

3.1.4.Recursos humans 

A l’escola hi ha en total 23 mestres d’edat i antiguitat diferents. D’aquest nombre total de mestres, i pel que fa a l’atenció a la diversitat de l’alumnat  el centre disposa d’una mestra d’EE, una TEI, 1 Educador d’usee, una mestra d’usee i de tres auxiliars d’educació especial. 

Altres professionals que col·laboren amb l’escola de manera periòdica són la psicopedagoga de l’EAP, una logopeda i una professional de l’EAP de Visuals. 

Aproximadament la meitat del professorat és personal fix.

3.2. Àmbit de recursos i suport a l’escolarització de nens amb N.E.E. greus i permanents.

3.2.1   La USEE i els seus professionals.

La usee de l’Escola Progrés de Badalona s’ha iniciat aquest curs 2007/2008 per pròpia petició de la direcció del centre. 

Els professionals que la integren són una mestre d’educació especial i un educador social a jornada complerta. Alguns dels nens atesos per la usee  disposen d’auxiliars d’educació especial, en aquests moments el centre compta amb  tres auxiliars d’educació especial que atenen tant nens de la usee com altres  nens amb nee escolaritzats al centre.

El nombre de nens atesos per la usee aquest curs escolar és de 7 nens  repartits en educació infantil i primària.

El treball que desenvolupen els professionals de la usee ve determinat pels objectius que es van marcar a l’inici de curs i que més avall exposem. 

La finalitat que persegueixen és contribuir a que l’escola esdevingui escola inclusiva.

 Per tal de poder assolir aquesta finalitat els professionals de la usee s’han plantejat de cara a aquest curs escolar els següents objectius:

· Donar el suport necessari a cadascun dels  alumnes considerats d’usee, intervenint a l’AO, a l’aula usee i/o a altres espais.

· Col·laborar en la planificació, desenvolupament, seguiment i revisió de les ACIs i programacions d’aquests alumnes conjuntament amb els tutors.

· Informar a les famílies de l’evolució dels/les alumnes i crear un context de treball conjunt i de col·laboració.

· Definir els criteris de funcionament i organització de la usee com un nou suport a l’escola.

· Conscienciar, acompanyar i donar suport al professorat del claustre per anar cap a una escola inclusiva.

· Unificar i consensuar criteris d’actuació amb l’educador i els /les auxiliars d’educació especial que intervenen amb els alumnes d’usee.

· Elaborar i buscar material divers i específic ( si cal) per donar resposta a les necessitats educatives dels alumnes atesos.

· Coordinar i intercanviar les actuacions portades a terme a l’usee i l’aula d’educació especial com a suports destinats al tractament de la diversitat a l’escola.

· Anar enriquint els coneixements respecte les usees a partir de l’intercanvi amb altres usee i la participació en cursos de formació.  

Les  modalitats d’intervenció dels professionals de la usee amb els alumnes que atén és:

	Dins de l’aula ordinària
	Amb acompanyament



	
	Sense acompanyament

	Dins de l’aula usee
	Amb atenció individual

	
	En petit grup ( quan sigui possible configurar un grup de treball)


Les capacitats que es treballen amb els alumnes són les mateixes que es treballen a l’escola amb la resta de l’alumnat organitzades en cinc grans àmbits de desenvolupament:

· Capacitats emocionals o d’equilibri personal

· Capacitats de relació interpersonal

· Capacitats cognitives o intel·lectuals

· Capacitats motrius

· Capacitats d’inserció i actuació social

Per al desenvolupament d’aquestes capacitats els professionals de la usee treballen amb els seus alumnes a partir dels continguts que es treballen al curs al qual pertanyen, alguns d’aquests seran treballats a l’aula ordinària amb acompanyament d’un professional de la usee o amb atenció individual dins l’aula usee, com ja hem especificat en l’anterior quadre.

La selecció de continguts i la seva priorització estan especificats en la Aci que té cada nen. Depenent de les característiques de cada un dels nens, de les seves necessitats i possibilitats, els materials per a treballar els continguts prioritzats estaran més o menys adaptats.

Pel que fa a les coordinacions entre els professionals de la usee i altres professionals i/o equips estan pautades les següents:

· Reunió setmanal. 

Participants: EAP, professionals usee, mestra d’educació especial.

Objectius: Seguiment dels alumnes, assessorament.

· Reunió setmanal.

Participants: Els dos professionals de la usee.

Objectius: Coordinació interna i revisió del treball. Elaboració i adaptació de material.

· Reunió trimestral.

Participants: Auxiliars d’educació especial i professionals usee.

Objectius: Coordinació. Depenent necessitats.

Les reunions amb els tutors, famílies i altres equips es van acordant depenent de les necessitats.
3.2.2 Aula ordinària i aula USEE

L’atenció als nens escolaritzats amb el suport de la usee es fa bàsicament a l’aula ordinària, malgrat cadascun dels nens/es rep algunes sessions de treball a l’aula usee.

El treball a l’aula ordinària és una estratègia per avançar cap a una escola més inclusiva. Aquest plantejament a partir del qual el professional de la usee fa suport dins l’aula no hauria de tenir  com a objectiu bàsic  només ajudar a l’alumne atès per la usee, sinó també ajudar al professorat i als tutors perquè junts vagin aprenent atendre la diversitat de l’alumnat dins l’aula.

A l’Escola Progrés les hores d’atenció que reben cadascun dels alumnes a l’aula ordinària i a l’aula usee és la següent:

	
	TOTAL     
	AULA ORDINÀRIA
	AULA USEE

	Santi
  
	7 hores ( Professionals usee)

8 hores (Auxiliar d’educació especial ) 
	6 hores


	1 hora

8 hores

	Alfred 
	8 hores ( Professionals usee )


	4 hores


	4 hores

	Aleix  
	11’5 hores( Professionals usee)

8’5 hores( Auxiliar d’educació especial)
	10’5 hores

  6’5 hores


	1 hora

2 hores

	Maria 
	11’5 hores( Professionals usee)


	9 hores


	2’5 hores

	David 
	7 hores ( Professionals usee)

15 hores( Auxiliar d’educació especial)


	4 hores


	3 hores

15 hores

	Pol  
	6 ( Professionals usee)


	
	6 hores

	Eulàlia 
	6 ( Professionals usee)


	1 hora


	5 hores


Del total del 7 alumnes he realitzat dues observacions a cadascun d’ells, una a l’aula ordinària i una altra a l’aula usee. Amb aquestes observacions la meva pretensió és analitzar com s’està duent a terme l’atenció als alumnes de la usee tant a l’aula ordinària com a l’aula usee. Tal i com vaig formular en l’apartat 1.2 d’objectius del projecte, pretenc assolir el primer dels objectius:

· Conèixer i analitzar la resposta a les NEE  de l’alumnat escolaritzat a l’escola Progrés amb el suport de la  USEE 

Els objectius concrets que persegueixo referits a l’alumnat i a l’aula i professorat són per a aquest apartat d’observació: 

A nivell d’aula i de professorat:

· Analitzar el treball de dos mestres dins l’aula per a donar resposta a les diferents necessitats de l’alumnat.

· Analitzar el treball individualitzat a l’aula USEE amb els nens amb NEE.

· Identificar els factors que afavoreixen i els que dificulten una adequada atenció a les NEE de l’alumnat a l’aula ordinària i aula USEE.

A nivell d’alumnat:

· Identificar els tipus de suport que necessita i rep l’alumne amb NEE en la seva incorporació al grup-classe de referència.

· Identificar punts forts i punts febles en el procés d’aprenentatge i creixement de l’alumnat amb NEE que és atès dins l’aula ordinària i quan és atès en l’aula USEE

Les 14 observacions han estat recollides en una graella que vaig elaborar  jo mateixa a partir de la revisió de materials i graelles diverses. A l’apartat 1.5. ja explicito com s’ha dut a terme la recollida d’informació.

Els apartats que la composen responen als ítems que vaig considerar importants per a l’assoliment dels objectius ( ANNEX 2  )
En els següents apartats duré a terme el buidatge de les meves observacions.

3.2.3  El treball conjunt de dos professionals a l’aula. 

Com a introducció a aquest apartat exposo alguns criteris i principis que afavoreixen el treball de dos professionals a l’aula
. Ens seran vàlids per a centrar-nos en quin és el tipus de treball que duen a terme els professionals de la USEE a l’aula ordinària juntament amb els tutors.

Condicions per a la col·laboració entre professionals a l’aula ordinària:

· Ambdós professionals han de sentir-se membres de la comunitat educativa.
· Confiança mútua imprescindible per a poder treballar.
· La tutora/el tutor ha te tenir una actitud inclusiva cap a la persona que fa el suport.
· La persona de suport ha d’evitar fiscalitzar l’actuació del tutor/a.
· Clima d’intercanvi comunicatiu entre el professorat.
· Comptar amb espais per a la comunicació i l’intercanvi 
Resultat de les meves observacions a l’aula ordinària

En aquest apartat exposaré de manera resumida quin és el tipus de suport amb dos mestres a l’aula recollit en les meves observacions, és a dir quan els professionals de la usee intervenen per a fer el suport dins l’aula ordinària.

El nombre d’observacions que he pogut realitzar a l’aula ordinària considero que és del tot insuficient per a poder fer una valoració acurada de la pràctica docent a l’aula i treure conclusions fiables sobre el model d’atenció a la diversitat seguit i el nivell d’inclusió.

Ara bé,  aquesta informació junt amb les entrevistes i qüestionaris em permetrà al final de tot el procés arribar a un seguit de consideracions i elaborar uns  punts forts i punt febles com a conclusions d’aquest camí de l’escola Progrés cap a la inclusió.

De les meves observacions a l’aula ordinària puc afirmar que el tipus de suport del professional de la usee és d’oferir ajuda a l’alumne de la usee que atén, quasi sempre assegut al seu costat. Va ajudant l’alumne de la usee a fer les tasques de la classe.

El mestre responsable de l’activitat és sempre el mestre tutor o el que imparteix la classe i el mestre de suport ( professional de la usee o auxiliars) és qui ajuda i atén l’alumne de la usee. Algunes vegades atén altres alumnes que ho necessiten. El mestre responsable de l’activitat i el mestre de suport no porten l’activitat conjuntament i és el mestre de suport qui prepara els materials i adapta les activitats per a l’alumne de la usee. Això es compleix en tots els casos observats excepte en l’atenció als alumnes de P5 de la usee on la mestra de la usee presta ajuts a altres nens de l’aula i l’activitat és portada de manera conjunta amb la tutora, repartint-se les tasques a fer i dirigint el grup conjuntament. En algunes sessions es duu a terme un treball en grups cooperatius. Aquesta nova manera de fer el suport dins l’aula  ve facilitat per la bona relació i entesa entre les mestres.

Hi ha sessions que es parteixen, i l’alumne de la usee rep atenció dins el grup ordinari durant mitja sessió,  i després rep atenció individualitzada a l’aula usee durant la resta de la sessió. En aquest segon període s’aprofundeix al voltant del tema treballat a l’aula i es diversifica totalment l’activitat però responent al treball sobre el mateix contingut si és possible. Si no és possible aquest treball sobre el mateix contingut , es modifica.

Un fet important, i que sovint no es dona,  és que el professional de suport conegui prèviament el contingut de la sessió i que hagi pactat amb el mestre que porta la classe el tipus d’intervenció i l’organització de l’espai. Aquest apunt és important sobretot amb nens de la usee que tenen importants dificultats per a seguir els continguts que es treballen a l’aula i requereixen d’una adaptació prèvia del material i/o fitxes  a treballar. Aquesta manca de coordinació prèvia pot dur al mestre de suport a improvisar l’adaptació del material i a no poder diversificar adequadament l’activitat, no podent utilitzar diferents materials de suport...

En el treball a l’aula ordinària acostuma a haver-hi una activació de les idees prèvies relacionades amb els continguts a treballar, però no he observat en cap sessió que es doni la possibilitat de que els alumnes triïn entre diferents activitats i decideixin la manera de realitzar-les, no havent-hi diversificació de l’activitat i del contingut a treballar. El material acostuma a ser únic,  i adaptat si cal per a l’alumne de la usee. Els nens de la usee acostumen a utilitzar el mateix tipus de material que la resta dels nens del seu grup de referència, excepte en les àrees instrumentals (llengua i matemàtiques) on sovint es treballa amb fitxes adaptades i amb llibres de text de cursos inferiors als del grup de referència. El material per a desenvolupar les tasques d’ensenyament-aprenentatge algunes vegades ha estat prèviament adaptat  i altres vegades s’adapta sobre la marxa.

El tipus d’ajuts que el mestre de l’aula facilita als alumnes són diversos.

El mestre de suport proporciona a l’alumne de la usee diferents ajuts segons el grau de dificultat que mostra l’alumne. Els ajuts són del tipus: ajuts sobre el contingut a treballar, sobre l’execució de la tasca, sobre aspectes de motivació, de centrar l’atenció en el que s’està fent, d’hàbits de treball, d’expressió de necessitats i demandes i d’aspectes comportamentals. Així, el mestre de suport va motivant l’alumne, explicant-li la consigna, assegurant-se de la seva comprensió i el seu seguiment,  procurant que treballi, i prestant-li tot tipus d’ajuts diferents segons el grau de dificultat que mostra.

L’actitud general del grup classe és d’interès per la tasca. Pel que fa als alumnes de la usee sovint perden l’interès a mesura que avança el temps i/o presenten signes clars de cansament.

Pel que fa a les interaccions entre els alumnes i entre els docents, a vegades es dona  poca interacció dels nens de la usee amb els seus companys però no sempre. He observat interacció del mestre tutor amb l’alumne de la usee en determinades ocasions quan aquest està a l’aula ordinària amb suport però es dona més interacció del mestre de suport cap a l’alumne de la usee i del mestre tutor cap a la resta de l’alumnat. 

La finalització de les activitats afavoreixen la reflexió sobre l’aprenentatge i sobre la tasca feta.

Per tot el que he afirmar fins ara el tipus de suport dins l’aula recollit a partir de les meves observacions si bé és molt indicada tenint en compte el grau d’afectació de molts dels nens de la usee, afavoreix poc el progrés en la capacitat d’autonomia, els alumnes de la usee poden no aprendre a buscar cap tipus més d’ajuts ( dels companys, del mestre....). Aquest tipus de suport tampoc afavoreix massa la implicació del mestre de l’aula,  i es remarquen massa les diferències entre alumnes.

Aquesta situació millora substancialment si el mestre de suport ofereix ajuda a l’alumne augmentant progressivament la distància amb ell, ajudant a uns altres alumnes puntualment. També millora si el suport que reben els alumnes amb nee no sempre prové del mestre de suport, sinó que hi ha una flexibilització en el professional que les ofereix. 

En uns nivells d’ajut més avançats ens trobaríem ja en modalitats d’autèntic treball cooperatiu dels dos ensenyants dins l’aula. Aquests nivells que no estan encara presents en el model d’atenció a l’escola Progrés i demanen una important tasca de col·laboració i coordinació entre docents, compartint prèviament el sentit de l’activitat, els objectius i els continguts que cal treballar, preveient el tipus de tasques que poden realitzar els nens amb més dificultats, pactant el tipus d’intervencions, adaptant conjuntament les activitats i/o diversificant-les....

3.2.3 El treball individualitzat. 

El treball individualitzat fora de l’aula ordinària abraça un important nombre d’hores de dedicació dels professionals de la usee i dels auxiliars d’EE en la seva atenció a l’alumnat de la usee. Hem de partir del fet que hi ha continguts que, per  les característiques del nen, del context de l’aula i del treball que s’hi realitza, és millor i més convenient treballar-los fora de l’aula individualment o en petit grup.

Resultat de les meves observacions a l’aula usee

En aquest apartat exposaré de manera resumida quin és el tipus d’intervenció que he observat quan el suport a l’alumne de la usee es fa fora de l’aula ordinària. Aquest suport o atenció es refereix tant al que fan els professionals de la usee, com el dels  auxiliars d’EE en la seva atenció als alumnes de la usee.

En aquest apartat vull insistir en el que ja he apuntat anteriorment i que torno a fer constar, el nombre d’observacions que he pogut realitzar a l’aula usee considero que és del tot insuficient per a poder fer una valoració acurada de la pràctica docent a l’aula i treure conclusions fiables sobre el model d’atenció a la diversitat seguit i el nivell d’inclusió.

El treball a l’aula usee amb els alumnes acostuma a ser individualitzat, és a dir d’un alumne de la usee amb la mestra, educador o auxiliar d’EE durant tot el temps que dura la sessió.

Els continguts que es treballen a l’aula usee són funcionals, prioritzant-se aquells aprenentatges que permetin a l’alumne assolir els objectius bàsics marcats en la seva ACI.

El treball que es duu a terme amb cadascun d’ells ja ve especificat en l’ apartat 3.3.1 referit als alumnes de la usee.

Es prioritza un treball al voltant de les àrees instrumentals.

S’acostuma a donar una connexió entre el que s’està treballant a l’aula ordinària amb la resta de l’alumnat i el treball a l’aula usee a nivell individualitzat, però no sempre.

En el treball a l’aula usee acostuma a haver-hi una activació de les idees prèvies relacionades amb els continguts a treballar, però no sempre. En algunes sessions hi he trobat a faltar aquesta activació de coneixements previs i la connexió entre el treball a fer i la seva aplicació pràctica i ús funcional a partir d’exemples concrets. En aquests casos hi ha un treball sobre la fitxa sense comunicació dels objectius a assolir i explicació de la funcionalitat del contingut a treballar.

He observat en molt poques sessions que es doni la possibilitat a que els alumnes triïn entre diferents activitats i decideixin la manera de realitzar-les.

S’acostuma a treballar a partir de llibres de text, de fitxes adaptades o no ( depenent de les necessitats del nen)  i del treball a partir de l’ordinador amb programes com el MINI SEBRAN  per a treballar els continguts específics.

Amb els alumnes més petits hi acostuma a haver un treball molt manipulatiu a partir de diferents materials i suports per tal d’assolir el objectius curriculars. També hi ha un treball important referit a hàbits d’autonomia, higiene i socialització i  comunicació. 

El tipus d’ajuts que el mestre de l’aula facilita als alumnes són diversos.

Els ajuts són del tipus: ajuts sobre el contingut a treballar, sobre l’execució de la tasca, sobre aspectes de motivació, de centrar l’atenció en el que s’està fent, d’hàbits de treball, d’expressió de necessitats i demandes i d’aspectes comportamentals.

S’intenta potenciar l’autonomia de l’alumne.

Pel que fa al seguiment de la tasca, alguns dels alumnes de la usee sovint perden l’interès a mesura que avança el temps i/o presenten signes clars de cansament. En els alumnes observats i que tenen més grau d’afectació a vegades es fa molt difícil captar l’atenció sobre el que s’està fent, fet que demana molta flexibilitat i adaptabilitat en les activitats proposades.

Altres alumnes amb menys afectació segueixen bé les activitats, mostren interès i són capaços de resoldre-les amb un alt grau d’autonomia.

Pel que fa a les interaccions entre els alumnes i el mestre, educador o auxiliar que fa l’atenció individualitzada acostumen a ser fluides, havent-hi un important intercanvi comunicatiu.

La finalització de les activitats acostumen a fer reflexionar l’alumne sobre l’aprenentatge assolit i la tasca feta però no sempre. He trobat a faltar en algunes de les sessions observades aquesta reflexió final per tal de fer l’aprenentatge més significatiu i assegurar-se de la seva comprensió.

En l’atenció als alumnes de la usee fora de l’aula,  destaco el bon treball d’ensenyament-aprenentatge de continguts curriculars fet amb aquests alumnes, on hi predomina una alta implicació dels professionals. Remarco la necessitat de no prendre de vista allò que s’està treballant a l’aula ordinària, encara que sovint es té en compte, algunes activitats poden esdevenir totalment paral·leles i sense cap connexió. 

3.3. Àmbit dels alumnes.

3.3.1. Els alumnes de la USEE.

Els alumnes escolaritzats a l’Escola Progrés amb el suport de la usee són 7.

Per situar una mica millor el treball que s’està duent a terme amb cada un d’aquests alumnes referirem a grans trets el perfil de cadascun d’ells
, les nee que presenten i els recursos i suports de que disposen.

Curs actual: El Santi i l’Alfred van a P3, un a P3 A i l’altre a P3B.  

Procedència: Escola bressol. Van estar un curs més a l’escola bressol per recomanació EAP.

Curs actual: L’Aleix i la Maria estan escolaritzats a P5. 

Procedència: Ja estaven escolaritzats a l’escola el curs passat i rebien suport d’EE.

Curs actual: El David ,el Pol i la Eulàlia van a  2n, 4rt i 5è de primària.

Procedència:  El David ja estava escolaritzat a l’escola el curs passat rebent suport d’EE. El Pol és el primer any que està a l’escola, prové d’una altra escola ordinària i l’Eulàlia també estava escolaritzada a l’escola en cursos anteriors, l’anterior curs cursant escolarització compartida.

Al dictamen d’escolarització del Santi hi consten, entre altres les següents dades: NEE derivades de retard en l’àrea psicomotriu, de comunicació i llenguatge i retard global de desenvolupament. S’hi afegeixen problemes de salut.

Al dictamen d’escolarització de l’Alfred hi consten, entre altres les següents dades: NEE derivades de retard cognitiu, dificultats visuals i hemiparesia lleugera.

Al dictamen d’escolarització de L’Aleix hi consten, entre altres les següents dades: NEE derivades de trastorn d’espectre autista.

Al dictamen d’escolarització de la Maria hi consten, entre altres les següents dades: NEE derivades de dificultats de comunicació, mutisme i distorsió de la parla, dificultats d’atenció i concentració, ansietat.

Al dictamen d’escolarització del David hi consten, entre altres les següents dades: NEE derivades de problemes conductuals i retard mental disharmònic del desenvolupament.

Al dictamen d’escolarització del Pol hi consten entre altres les següents dades: NEE derivades de dificultats emocionals, retard mental lleu i aspectes desadaptatius.

Al dictamen d’escolarització de l’Eulàlia hi consten entre altres les següents dades: NEE derivades de retard global en totes les àrees i un important dèficit d’atenció.

Treball que s’està duent a terme amb els alumnes de la usee

En aquest apartat intentaré destacar quina és l’atenció que reben els alumnes a la usee. Em referiré a aquells continguts, metodologia i suports materials que es treballen i que són necessaris en la seva atenció tant l’aula usee com a l’aula ordinària amb suport.

· SANTI

Amb aquest alumne, com ja ens hem referit anteriorment, es treballa aproximadament 1 hora d’atenció individualitzada i la resta, 6 hores, es fa suport dins l’aula ordinària. Hi hem d’afegir 8 hores d’atenció que rep d’una auxiliar d’educació especial.

Aquest nen, donades les seves característiques personals, s’escolaritzarà per al propers curs escolar a una escola d’EE.

El treball que s’està duent a terme amb aquest nen és bàsicament d’hàbits d’autonomia, higiene i de socialització. Cal treballar molt la interrelació i l’expressió de les seves necessitats i demandes. El treball de tipus manipulatiu a partir de diferents materials i suports permet afavorir aquest intercanvi i comunicació.

Des de la usee es potencia l’assoliment dels objectius pretesos, partint sempre del seu nivell de desenvolupament, en tot el que té a veure amb la cura d’un mateix, la higiene personal, el control d’esfínters, la interacció amb els companys, el seguiment d’ordres senzilles...Es potencia l’inici d’expressió oral que encara no es dona en aquests moments.

· ALFRED

Aquest nen rep 8 hores d’atenció dels professionals de la usee, 4 d’elles són en suport individualitzat. 

 El material a partir del qual es treballen els continguts a l’aula ordinària cal adaptar-lo sovint degut a les necessitats especials del nen, entre altres,  la discapacitat visual que presenta. A l’aula ordinària amb suport s’intenta  treballar el mateix tipus de contingut que treballen  la resta de companys, sempre que sigui possible i amb les necessàries adaptacions materials i d’objectius. En el treball individualitzat es posa molt èmfasi en els hàbits d’autonomia, d’higiene i de socialització. Alhora es treballen continguts referits al desplaçament autònom i a la resta d’àrees amb l’adequació corresponent. Sempre es té present la funcionalitat dels continguts a treballar. Les sessions de treball amb aquest nen han de ser curtes i freqüents, doncs es cansa amb facilitat. Les fitxes que s’adapten per a ell han de tenir pocs estímuls donades les seves dificultats a nivell visual i han de tenir mol contrast.

· ALEIX

Aquest nen rep 11’5 hores d’atenció per part dels professionals de la usee i 8’5 hores d’atenció d’una auxiliar.  La major part d’elles són en suport a l’aula ordinària.  El suport que es fa dins l’aula és per a treballar aspectes d’atenció, de seguiment de les tasques, d’expressió, de reconeixement de l’altre i de relació bàsicament. S’insisteix en l’ús de la llengua a nivell funcional i en el desenvolupament d’hàbits d’autonomia personal i habilitats socials.

Quan es fa el suport a l’aula usee en atenció individualitzada s’acostuma a treballar a partir de suports tipus: contes, teatret, vinyetes... per a potenciar aspectes de relació i d’expressió de vivències.

No és un nen que presenti dificultats a nivell de desenvolupament cognitiu, en aquests moment utilitza el mateix tipus de suport material que la resta dels seus companys/es per al treball dels diferents continguts. Donades les seves nee és important oferir-li un ambient estructurat, ordenat i predecible per a facilitar el seu desenvolupament.

· MARIA

 Aquesta nena rep 11’5 hores d’atenció dels professionals de la usee, la major part d’elles en suport dins l’aula. 

El suport que es fa en l’atenció individualitzada és per a treballar aspectes d’expressió oral, vocabulari i reforçar continguts que es treballen a l’aula com la lectoescriptura i conceptes bàsics de mesura i nombre. Les sessions es treballen a partir de material divers i del suport de l’ordinador.

El suport dins l’aula ordinària gira al voltant dels mateixos objectius referits bàsicament a les àrees de llenguatge, oral i escrit, i llenguatge matemàtic.

· DAVID

El David rep 7 hores d’atenció dels professionals de la usee i 15 hores d’atenció individualitzada d’una auxiliars d’educació especial.

En el suport que es fa en atenció individualitzada es treballen els continguts de les àrees instrumentals a partir del treball amb fitxes adaptades i l’ús de l’ordinador. Les altres àrees es treballen amb el grup de referència, l’àrea de llengua castellana necessita algunes adaptacions però es fa a l’aula ordinària.

El suport que rep de l’auxiliar d’educació especial es fa fora de l’aula ordinària i prioritza igualment el treball de les àrees instrumentals.

El treball dels continguts funcionals que li pertoquen es complementen amb un treball important al voltant d’aspectes comportamentals. Cal posar límits coherents i contenir les seves conductes inadequades establint pautes correctes de funcionament.

El treball que s’està fent amb el David inclou aspectes d’autonomia de treball i de resolució de les tasques, insistint en que faci les feines encara que siguin poques però bé i donant-li  temps per acabar-les.

· POL

Aquest alumne rep 6 hores d’atenció dels professionals de la usee i el total d’elles es fan a l’aula usee en atenció individualitzada.

En el suport que es fa en atenció individualitzada es treballen els continguts de les àrees instrumentals a partir del treball amb fitxes adaptades, els llibres de text corresponent a 2 cursos per sota del seu grup de referència,  i l’ús de l’ordinador. Les altres àrees es treballen amb el grup de referència sense suport. El suport a aquest alumne es fa fora de l’aula degut a les característiques que presenta de tipus comportamental, essent impossible aquest curs escolar intervenir dins l’aula. 

Amb ell es duu a terme un treball important per al desenvolupament d’habilitats socials, aspectes d’autonomia personal i social i aspectes comportamentals , a part del treball sobre els continguts curriculars.

Cal oferir-li un ambient de treball molt estructurat, ordenat i predecible. Alhora cal potenciar els continguts funcionals i assegurar que l’alumne té les estratègies i les conductes adequades per a l’aprenentatge.

· EULÀLIA

Aquesta alumna rep 6 hores d’atenció dels professionals de la usee, de les que 1 hora és en suport dins l’aula ordinària i les altres 5 en atenció individualitzada a l’aula usee.

En el suport que es fa en atenció individualitzada es treballen els continguts de les àrees instrumentals a partir del treball amb fitxes adaptades, els llibres de text corresponent a 3 cursos per sota del seu grup de referència,  i l’ús de l’ordinador. També es duu a terme un treball al voltant d’habilitats bàsiques.  Amb aquesta nena cal assegurar la comprensió de la tasca a fer i vetllar per a que mantingui l’atenció en la feina que està fent. Alhora cal potenciar el treball de lectura comprensiva, aspectes d’autonomia personal i habilitats socials ( impulsivitat....), autonomia de treball...

Tipus de suports que reben els  alumnes:

Aquest són els suports humans que reben els alumne de la usee:

· Atenció individualitzada amb l’acompanyament d’un adult a l’aula ordinària i a l’aula usee./ compartiment amb el seu grup ordinari de referència.
· Suport EAP visuals al centre    ( Alfred )
· Fisioterapia per un equip extern ( Alfred, Santi )
· Atenció logopèdica ( Maria)
· Atenció psicològica ( Maria, Pol, David , Eulàlia)
· Suport d’un vetllador  ( Santi, Aleix, David )
· Seguiment familiar 

· Seguiment EAP

· ALTRES 

A més a més dels suports específics, els dos nens escolaritzats a P3 reben el suport, juntament amb els altres companys d’aula, d’una TEI ( Tècnica d’educació infantil ).

3.3.2. L’avaluació dels alumnes. El dictamen d’escolarització.

Quan ens referim a l’avaluació psicopedagògica dels alumnes, en el nostre cas dels alumnes de la USEE, hem de tenir en compte que es tracta d’un procés d’anàlisi i recollida d’informació rellevant, no solament de les competències bàsiques d’aquests alumnes sinó també dels elements de l’entorn educatiu. Aquesta avaluació tindrà com a finalitat identificar les necessitats educatives i serà la base per la presa de decisions respecte a les adaptacions  i als ajuts.

L’EAP realitzarà el dictamen d’escolarització quan l’alumne/a presenti necessitats educatives especials vinculades a discapacitats físiques, psíquiques o sensorials o amb trastorns greus de la personalitat o de la conducta o específiques.

Situacions susceptibles per a realitzar un dictamen d’escolarització:

· L’inici de l’escolaritat

· La transició de l’educació primària a l’educació secundària

· Quan es proposa un canvi de centre (de centre ordinari a un altre centre ordinari, de centre ordinari a centre d’educació especial o viceversa, o d’escolaritat compartida).

· Quan un  alumne  ja escolaritzat  manifesta necessitats educatives especials derivades de discapacitats físiques, psíquiques o sensorials, o de trastorns greus de la personalitat o la conducta que requereixen suports o adaptacions individualitzades molt específiques que li facilitin la seva participació en l’entorn escolar i l’accés a les activitats d’aprenentatge.

Quan es tracta de l’inici de l’escolaritat, de canvi de centre o de la transició de primària a secundària, s’elaborarà el dictamen d’escolarització de manera prèvia a la preinscripció i sempre abans de la matriculació de l’alumne/a.

Tots els nens escolaritzats a l’escola Progrés amb el suport de la usee tenen un dictamen d’escolarització. Les dades més rellevants de cadascún d’ells ja han estat exposades anteriorment.

3.3.3. Les ACI.

Quan parlem d’ACIs ens estem referint a la necessària personalització de l’ensenyament, o dit d’una altra manera, a l’adequació que es fa a l’alumne del treball que es fa a nivell col·lectiu, dins el grup.

El dictamen d’escolarització és un primer pas en la concreció de les necessitats i del tipus d’ajuts que necessita cada alumne.

Per als professionals de la usee de l’Escola Progrés no ha tingut sentit iniciar les ACIs de cadascún dels seus alumnes sense un treball previ, de coneixement i de compartir amb la resta de professionals al voltant de les necessitats i potencialitats de cada alumne.

En aquests moments en  treball que s’està fent és al voltant dels objectius d’aprenentatge que pretenen assolir amb cada alumne i la concreció de continguts a treballar de cara al curs vinent. Aquesta elaboració està comptant amb la necessària coordinació de tutors/es i professionals de la usee.

A partir de la informació obtinguda de la meva revisió de les ACIs dels alumnes de la usee intentaré plasmar de manera breu quines són les àrees on cal fer una adequació curricular de cara al proper curs i els continguts a treballar. 
	SANTI
	Aquest alumne serà escolaritzat en una escola d’EE de cara al proper curs i per tant no se li ha elaborat  la ACI per al curs vinent.

Durant aquest curs escolar s’ha prioritzat el treball en:

· Hàbits d’autonomia, higiene i de socialització ( cura d’un mateix, higiene personal, control d’esfínters, acceptar i demanar ajuda, reconeixement d’objectes personals, interacció companys, seguiment i comprensió de consignes......)

· Expressió oral ( Afavorir l’inici d’expressió oral i l’adquisició de vocabulari, mostrar intenció comunicativa...)



	ALFRED
	Àrees amb Adap. Curricular :

Intercomunicació i Llenguatges.

(Llenguatge verbal. Llenguatge matemàtic. Llenguatge Plàstic)

Els continguts a prioritzar entre altres són: aprendre a reconèixer el seu nom i d’alguns companys, augmentar el seu vocabulari, comprendre històries senzilles, contes, reconèixer imatges  sobre paper i ordinador.

...

Descoberta d’un mateix i de l’entorn

Els continguts a prioritzar entre altres són:  aprendre a formular senzilles preguntes per a demandes personals, treballar l’autonomia i higiene personal, millorar la relació amb els companys, tenir interès pel seu entorn, compartir i participar en petit grup.

...

Caldrà una adaptació a nivell metodològic i material a la resta d’àrees. Cal tenir en compte l’ adaptació de material per les dificultats visuals que presenta.



	ALEIX
	Àrees amb Adap. Curricular:

Autonomia personal

Els continguts a prioritzar entre altres són: mantenir el contacte visual, escoltar i respondre quan se’l crida, reconèixer i verbalitzar els propis sentiments i emocions i les dels altres, acceptar el contacte afectiu de l’adult i dels iguals, buscar el contacte físic...

Llengua Catalana/ Llengua Castellana/ Anglès

Els continguts a prioritzar entre altres són: seguir ordres i entendre i reaccionar davant les demandes del seu entorn, expressar desitjos, vivències, verbalitzar necessitats bàsiques, respondre a preguntes senzilles...



	MARIA
	Àrees amb Adap. Curricular:

Autonomia personal

Els continguts a prioritzar entre altres són: demanar ajuda quan la necessiti, mostrar verbalment les emocions, mantenir el contacte visual...
Llengua Catalana/Llengua Castellana

Els continguts a prioritzar entre altres són: comprendre el vocabulari bàsic de treball, explicar petits relats i vivències, participar en les converses col·lectives, llegir i escriure paraules treballades...)
Matemàtiques

Els continguts a prioritzar entre altres són: Lectura i escriptura de nombres fins al 10, resolució de sumes i restes, identificacií dels dies de la setmana, mesos, estacions...)



	DAVID
	Àrees amb Adap. Curricular:

Autonomia personal

Els continguts a prioritzar entre altres són: entendre i acceptar normes bàsiques, escoltar, respectar als companys, saber relacionar-se....

Llengua Catalana

Els continguts a prioritzar entre altres són: comprendre el vocabulari bàsic treballat, realitzar ordres senzilles que comportin 2,3 accions, realitzar la grafia amb claredat, interessar-se pel significat de paraules desconegudes, establir relació entre so i grafia...
Matemàtiques

Els continguts a prioritzar entre altres són: sumar i restar, exercitar el càlcul mental, determinar espais de temps, dies setmanes, identificar figures bàsiques tridimensionals...
Anglès



	POL
	Àrees amb Adap. Curricular:

Llengua Catalana
Els continguts a prioritzar entre altres són: explicar de manera ordenada fets i vivències en relació al que es parla, expressar sensacions, comprendre el significat de paraules, frases..., utilitzar el vocabulari bàsic treballat, interpretar l’entonació de frases enunciatives, exclamatives i interrogatives, induir a les normes ortogràfiques bàsiques...
Matemàtiques

Els continguts a prioritzar entre altres són: llegir, escriure i ordenar nombre fins al 99, saber multiplicar per una i per més xifres, dividir per una xifra, saber utilitzar el rellotge, saber interpretar i construir figures plenes elementals...
Anglès



	EULÀLIA
	Àrees amb Adap. Curricular:

Llengua Catalana i Llengua Castellana

Els continguts a prioritzar entre altres són: explicar de manera ordenada fets i vivències en relació al que es parla, expressar sensacions, comprendre el significat de paraules, frases..., utilitzar el vocabulari bàsic treballat, interpretar ordres senzilles, tenir gust per la lectura, iniciar-se en l’ús dels signes de puntuació...
Matemàtiques

Els continguts a prioritzar entre altres són: saber ordenar nombres de dues xifres, llegir, escirure, ordenar i comparar nombres fins al 99, resoldre problemes de suma i resta amb una operació, determinar espais de temps, dies, setmanes, mesos...
Anglès




3.3.4. Seguiment i avaluació del progrés dels alumnes.

El seguiment de cada alumne de la usee es duu a terme de manera conjunta entre la mestra i l’educador de la usee i el professorat tutor. Per als alumnes escolaritzats a educació primària també hi participen els professors especialistes. 

Hi ha un altre tipus de seguiment dels alumnes de la usee que depèn del tipus de discapacitat que presenta el nen i que necessita del seguiment d’altres professionals i equips com:  el centre de recursos educatius Joan Amades per als nens que presenten una deficiència visual, el CSMIJ per als nens amb problemes de conducta...

A l’escola Progrés el seguiment que fa cadascun d’aquests equips externs i especialitzats amb cada un dels nens de la usee respon a les seves necessitats específiques. S’estableixen tant sessions de valoració com reunions d’assessorament als professionals que intervenen amb aquests nens.

El seguiment i l’avaluació que es fa de cada alumne de la usee com a avaluació de resultats parteix  dels objectius que s’han marcat per a cadascun d’ells als seus plans personalitzats o ACIs.

En l’apartat d’ observacions generals del programa informàtic d’avaluació que utilitza l’escola, s’inclou tot el que fa referència a l’assoliment dels objectius per part de l’alumne.

Després a partir del programa d’avaluació general, els ítems que s’avaluen per a cada àrea d’aprenentatge i referides als diferents tipus de capacitats, s’adapten al que s’ha anat treballant amb el nen.

3.4. Àmbit de serveis educatius

3.4.1. EAP B-05

La psicopedagoga de l’EAP destina un dia a la setmana, el dilluns,  per a les tasques que té encomanades a l’escola Progrés.

Té encomanades, entre altres les següents tasques: 
En l’atenció a l’alumnat i a les seves famílies ( en el nostre cas als nens i famílies de la USEE ):

· La identificació i avaluació psicopedagògica i social de necessitats educatives de l’alumnat.

·  L’assessorament al professorat en la planificació de la resposta educativa: pla d’atenció individualitzada, intervencions de diferents professionals i serveis, adaptacions i modificacions del currículum…

· El seguiment de l’alumnat amb necessitats educatives especials al llarg de la seva escolaritat.

· L’elaboració de dictàmens i informes.  
En l’atenció als centres ( en el nostre cas a l’escola Progrés ):

· L’assessorament en projectes i experiències d’inclusió escolar: unitats de suport a l’educació especial (USEE), escolaritats compartides…

·  L’assessorament a l’equip directiu i a la comissió d’atenció a la diversitat (CAD) i altres òrgans del centre en la planificació i el desenvolupament d’estratègies d’atenció a la diversitat de l’alumnat i en l’organització dels recursos.

· L’assessorament als equips docents en l’ensenyament-aprenentatge de competències bàsiques de l’alumnat i la col·laboració en la detecció i la concreció d’estratègies d’intervenció amb l’alumnat que presenta dificultats en el seu assoliment.

·  L’assessorament als equips docents en la detecció i prevenció de conductes de risc i en la resolució de situacions de conflicte. 
En l’atenció al sector es prioritzarà:

· La coordinació amb els diferents serveis educatius del sector (CRP, CREDA, ELIC, CREC…).

·  La col·laboració en la creació d’estructures participatives: centres-famílies, intercentres, centres-comunitat…

· La coordinació de grups de treball amb professorat del sector per establir criteris d’intervenció per a l’atenció a la diversitat i per fomentar actuacions específiques que s’adrecin a l’alumnat amb més dificultats per aprendre i amb necessitats educatives especials per a la millora de la pràctica educativa.

( Instruccions per a l’organització i el funcionament dels serveis educatius (EAP, CRP, CdA, CREDA i ELIC) i del Programa de mestres itinerants per a deficients visuals. Departament d’Educació. Curs 2007-2008)

4.- VALORACIÓ QUE FAN ELS PRINCIPALS ACTORS  DEL PRIMER CURS D’IMPLANTACIÓ  DE LA USEE A L’ESCOLA PROGRÉS.
En aquest apartat he de precisar que en un inici en el meu projecte d’intervenció havia considerat recollir les valoracions de les famílies dels alumnes de la usee, ( apartat 1.2.) i així ho vaig fer constar en la planificació de l’objectiu:

A nivell de famílies:

· Analitzar el grau de satisfacció dels pares de nens amb NEE escolaritzats a l’escola Progrés amb el suport de la USEE.

Aquesta valoració  no ha estat possible per raons internes a la institució. Els professionals de la usee i la meva tutora de l’EAP no han vist la conveniència de que jo assistís a les reunions amb ells i tampoc els he pogut passar el qüestionari de valoració. Així doncs en aquest apartat hi constaran les valoracions dels següents actors ( tutors dels alumnes de la usee, professionals USEE, equip directiu, mestra d’EE i auxiliars d’educació especial), però no de les famílies.

4.1. Resultats del buidatge del qüestionari ( ANNEX 5 )
En aquest apartat faig constar els percentatges obtinguts en les preguntes dels qüestionaris de tots els professionals que hi han participat.

En total han estat:

3 persones de l’equip directiu ( secretària, cap d’estudis i directora)

5 persones tutors/es dels alumnes de la usee. ( un tutor no l’ha entregat )

2 persones professionals de la usee ( mestra i educador d’EE )

1 persona mestra d’EE

2 persones auxiliars d’EE ( una auxiliar no l’ha entregat )

He agrupat els dos primers ítems i els dos darrers. Així obtinc el percentatge del primer grup de respostes que inclouen els ítems: Totalment d’acord i Bastant d’acord  i  per altra banda el percentatge del segon grup de respostes que inclouen els dos ítems darrers: Parcialment d’acord i En Desacord.

Hi he afegit un nou ítem en l’avaluació: Omès, que no consta en el qüestionari adreçat als professionals, i que té en compte les preguntes no contestades. 

Els resultats obtinguts en percentatges els podem consultar a l’ANNEX 6
4.2 Valoració dels resultats per a cada una de les preguntes.

En aquest apartat duré a terme la interpretació dels resultats obtinguts a cada pregunta del qüestionari. Hi establiré comparacions per grups de professionals ( equip directiu, professionals usee...) per tal que en el buidatge puguem fer una comparació per grups  i conèixer les diferències en les opinions així com aquells aspectes ens els que coincideixen.

1.-Estàs d’acord amb que la majoria d’alumnes amb nee( hauria d’estar en centres d’educació ordinària ?

 En aquesta pregunta un alt nombre de persones han respost afirmativament la conveniència d’escolaritzar en escoles ordinàries a nens amb nee.  Si ho analitzem per grups professionals, el grup de tutors és unàmim en l’afirmació a la pregunta, responent que si en un 100%, al igual que els auxiliars d’educació especial i la mestra d’EE. Els professionals de la usee i l’equip directiu malgrat mostrar-se a favor hi ha respostes de: parcialment d’acord.

2. Un alumne amb nee derivades de disminucions greus i permanents aprèn millor a l’aula ordinària amb personal de suport. / 

3. Un alumne amb nee derivades de disminucions greus i permanents aprèn millor a l’aula usee amb personal de suport.

En aquestes preguntes m’interessa veure les opinions sobre com es creu que un alumne amb nee aprèn millor, en atenció individualitzada o compartint amb el seu grup de referència amb personal de suport.

La resposta a aquestes dues preguntes està bastant igualada en la concepció sobre com aprèn millor un alumne amb nee derivades de necessitats greus i permanents. Un 61,5 % opina que aprèn millor a l’aula ordinària amb suport, però en la següent pregunta obtenim un 69,2% que opina que aprèn millor a l’aula usee amb suport. Penso que poden ser totalment contradictòries el dos grups de respostes afirmant que aprèn bé amb les dues modalitats de suport. Però també pot tenir una altra lectura, per exemple si pensem en els continguts a treballar i concebem que hi ha continguts susceptibles de ser treballats a l’aula ordinària i altres en la aula usee... És significatiu el 7,7% d’omesos en cadascuna de les dues preguntes i que provenen del grup professional de tutors.

4. Creus que per a millorar les dificultats que experimenta un alumne en el seu aprenentatge a l’aula hem d’invertir en recursos humans principalment?/

5. Creus que per a millorar les dificultats que experimenta un alumne en el seu aprenentatge a l’aula hem de modificar bàsicament el sistema d’ensenyament-aprenentatge per a que respongui millor a la diversitat de l’alumnat?

En aquestes dues preguntes s’intentava recollir la percepció sobre si la millora de les dificultats d’un alumne depèn principalment dels recursos humans que destinem o de l’adequació del sistema d’ensenyament aprenentatge per a que respongui més a la diversitat de l’alumnat.

Ens trobem que hi ha algunes respostes més a favor de millorar aquestes dificultats invertint més en recursos humans. En total hi ha un 77% de les respostes que ho corroboren. Un 69,2 % opinen que cal modificar bàsicament el sistema d’ensenyament-aprenentatge. Semblaria que no hi ha una opinió clara sobre què és més important modificar per tal de reduir les dificultats que pot presentar un alumne en el seu aprenentatge a l’aula. Destaco de la pregunta 5, el 15% de respostes omeses que provenen de l’equip directiu i dels tutors.

6.  La comunitat educativa de la teva escola comparteix els valors de l’educació inclusiva/

7.  El centre s’esforça per reduir qualsevol forma de discriminació

Aquestes dues preguntes intenten plasmar la cultura de centre envers la inclusió.

Les dues preguntes comparteixen el mateix percentatge de resultats. Un 84,6% opinen totalment d’acord o bastant d’acord en les dues preguntes. Només un 15,4 % opinen parcialment d’acord i en desacord. Aquest darrer percentatge prové dels auxiliars d’EE i del grup de tutors. Els professionals de la usee, l’equip directiu i la mestra d’EE estan en un 100%  en total acord. Podem concloure que els valors de l’educació inclusiva formen part de l’ideari a assolir per part d’un alt nombre dels professionals que han respost el qüestionari.

8. Hi ha col·laboració entre el professorat i les famílies

En aquesta pregunta un 84,6 % estan totalment d’acord i bastant d’acord en l’existència de col·laboració entre el professorat i les famílies. Els auxiliars d’EE i els tutors són els que representen el 15,4% de les respostes en que hi manca col·laboració.

9. Penses que és fonamental la coordinació amb els pares i altres professionals que intervenen per a una atenció adequada a l’alumne amb nee?

En aquesta pregunta sí que hi ha unanimitat en les respostes. Un 100% dels enquestats opina a favor d’aquesta coordinació.

10. Fent suport dins l’aula, s’afavoreix una evolució de la cultura del centre cap a pràctiques més inclusives/

11. Fer el suport dins l’aula afavoreix que tots els mestres i les mestres anem aprenent a atendre la diversitat a classe

En aquestes dues preguntes hi ha força acord. Un 92,3% afirma que el suport dins l’aula afavoreix crear una cultura de centre més inclusiva. Un 100% està d’acord en que aquest suport dins l’aula afavoreix que els mestres vagin aprenent a atendre la diversitat a l’aula.

12. Al centre o dins el PFZ hi ha planificades activitats de formació per a ajudar al professorat a atendre la diversitat de l’alumnat./

13. Has participat d’alguna d’aquestes activitats formatives?

Les respostes a aquestes dues preguntes són ben diferenciades. Si bé un 53,8% afirmen que sí que hi ha planificades aquestes activitats de formació, un 30,7 % opinen tot el contrari. Aquesta divergència es pot interpretar com una manca de coneixement de l’existència d’aquestes activitats i per tant opinen que no es fan activitats de formació.

La resposta a la segona pregunta és d’un 38,4 % de persones que han participat en aquesta formació. Si distingim per grups tenim: el 40% de tutors  coneixien de l’existència d’aquesta formació malgrat això cap  hi va participar. Els professionals de la usee i l’equip directiu coneixien tots aquestes activitats formatives i en van participar en la totalitat. Els auxiliars d’EE no coneixien aquestes activitats de formació i la mestra d’EE omet la resposta a les preguntes.

14. Creus que les expectatives que tens sobre l’alumne amb nee  influencien el seu rendiment?

Un 76,9 % opinen de manera afirmativa i un 23% parcialment d’acord o en desacord.

15. Es programa pensant que tot l'alumnat aprengui

En aquesta pregunta s’intenta veure quin és el plantejament de la programació educativa. Inclou a tot l’alumnat inclosos els que tenen nee greus i permanents?

Un 61,5% respon afirmativament (totalment i bastant d’acord), un 23% parcialment d’acord i en desacord.

Si ho analitzem per grups, l’equip directiu, la mestra d’EE  i el grup de tutors opinen majoritàriament de manera afirmativa, tot el contrari que els professionals de la usee i els auxiliars d’EE que opten per respostes com parcialment d’acord o en desacord. 

16. La programació dels objectius didàctics es fa a diferents nivells al igual que les activitats d’aprenentatge

Aquesta pregunta té relació amb l’anterior.

Un 53,8 % opinen afirmativament (totalment i bastant d’acord), un 38,4 parcialment d’acord i en desacord i un 7,7 % ometen la resposta.

Els professionals de la usee s’inclouen en el 38,4 %, la major part dels tutors també, els auxiliars d’EE ometen la resposta i tot l’equip directiu s’engloba en el 53,8 % que opinen afirmativament.

 17. La planificació de l’acció educativa promou la participació de tot l'alumnat

Aquesta pregunta és similar a la nº15 però referint-se a la participació.

Un 61,5% es mostren totalment i bastant d’acord i un 23% parcialment d’acord i en desacord. Un 80% dels tutors opinen que la planificació de l’acció educativa promou la participació de tot l’alumnat i en contra els professionals de la usee s’inclinen pel parcialment d’acord.

18. Els alumnes aprenen a través d’activitats d’aprenentatge cooperatiu

Aquesta pregunta intenta recollir les valoracions sobre si es dóna aquest plantejament de treball cooperatiu a les aules.

Un 69,2% afirmen totalment i bastant d’acord mentre que un 30,8% parcialment d’acord i en desacord.

19. L'avaluació respon a la diversificació dels objectius didàctics marcats per a l’alumnat/

20. Les activitats d’avaluació ha de ser adequades a les característiques de l’alumnat

Aquestes preguntes tenen relació amb la nº15 i 16.

En la segona pregunta hi ha unanimitat de tots els grups de professionals inclinant-se pel totalment i bastant d’acord.  

En  primera no hi ha la mateixa unanimitat: els tutors, la mestra d’EE i l’equip directiu responen totalment i bastant d’acord, els professionals de la usee divergeixen en les seves respostes. Els auxiliars ometen la resposta. 

Contrasta que en la pregunta 16 la major part dels tutors opinés parcialment d’acord i en desacord en que la programació dels objectius didàctics es fes a diferents nivells al igual que les activitats d’aprenentatge i que en aquesta pregunta responguin que l’avaluació respon a la diversificació dels objectius didàctics marcats per a l’alumnat.

21. Treballes amb el teus alumnes la vivència de les diferències existents a l’aula?/     

22 .La diversitat de l’alumnat es fa servir com un recurs per a l'ensenyament i l'aprenentatge./
23. Opines que és millor no abordar el tema de les diferències existents a l’aula  pel risc d’estigmatitzar a determinats nens?

Aquestes preguntes intenten reflectir com es treballa amb l’alumnat les diferències existents a l’aula.

Un 84,6% responen afirmativament a les dues primeres qüestions. Els professionals de la usee i  la mestra d’EE treballen tots amb els seus alumnes la vivència de les diferències existents a l’aula. El grup de tutors en un 80%.

A la tercera pregunta majoritàriament no s’hi està d’acord en un 84,6%.

24. Amb un model d’atenció a la diversitat a l’aula, l’alumnat que presenta més barreres per a l’aprenentatge i la participació és responsabilitat de tot l’equip educatiu./

25.  Amb un model d’atenció a la diversitat a l’aula, l’alumnat que presenta més barreres per a l’aprenentatge i la participació és responsabilitat sobretot del seu tutor o tutora./

26. Amb un model d’atenció a la diversitat a l’aula, l’alumnat que presenta més barreres per a l’aprenentatge i la participació és responsabilitat sobretot del professorat de suport.

La totalitat dels enquestats opina que l’alumnat que presenta més barreres per a l’aprenentatge i la participació és responsabilitat de tot l’equip educatiu.

Un 76,9% opina parcialment d’acord i en desacord que sigui responsabilitat sobretot del seu tutor/a, i un 92,3% opina parcialment d’acord i en desacord que sigui responsabilitat sobretot del professorat de suport.

Aquestes valoracions reflecteixen que hi ha una opinió bastant clara sobre la necessitat  de la responsabilitat compartida de tot l’equip educatiu amb l’alumnat que presenta més barreres per a l’aprenentatge i la participació.

27. Fer el suport dins l’aula facilita que els/les alumnes amb més barreres per a l’aprenentatge i la participació estiguin més integrats en el seu grup de companys/es de referència.

Aquesta pregunta vol recollir les opinions sobre si és convenient prioritzar el suport dins l’aula d’aquells alumnes amb nee greus  i permanents.

Hi ha un 92,3% que opina totalment i bastant d’acord en aquesta qüestió. 

Tots els grups es mostren unànimes excepte els professionals de la usee on un d’ells es manifesta només  parcialment d’acord.

Podem afirmar que el fet que aquests infants no surtin de l’aula per rebre suport addicionals, sinó que participin plenament en la vida de l’aula amb els suports que necessitin provoca més integració en el grup d’iguals.

 28. Quan es fa el suport dins l’aula,  els/les alumnes amb necessitats educatives especials formen part del grup de companys i companyes com un més i el tutor és igualment responsable de la seva educació i del seu progrés

Amb aquesta pregunta obtenim un 100% d’acord de tots els professionals. La podem enllaçar amb la pregunta nº24 on també la totalitat del enquestats es mostrava a favor de que l’alumnat que presenta més barreres per a l’aprenentatge i la participació fos responsabilitat de tot l’equip educatiu. Podríem deduir que hi ha la voluntat d’una responsabilitat compartida però sense perdre de vista la responsabilitat  darrera del seu tutor.

29. Quan es fa el suport dins l’aula, s’afavoreix i es potencia més l’autonomia de l’escolar amb nee en entorns normalitzats

Aquesta pregunta guarda relació amb la nº27.

Un 84% opina a favor i un 15,4% es decanta més pel parcialment d’acord , no havent-hi cap opinió en desacord. 

30.El suport fora de l’aula provoca més aprenentatge per part de l’alumnat amb nee

Les respostes a aquesta pregunta són diverses. Si bé un 61,5% opinen a favor, un 23% no opinen i han afegit un comentari a la pregunta: depèn del tipus d’aprenentatge. Faig una valoració positiva a aquesta apreciació. Si bé en la pregunta nº27 s’afirmava la conveniència del suport dins l’aula, “tot el que es pugui fer dins l’aula s’ha de fer dins”, hi ha determinats moments en que es fa necessari fer el suport fora l’aula, els professionals apunten a aquest depèn del tipus d’aprenentatge.

31. Fer el suport dins l’aula fa més necessari l’intercanvi entre mestres

Aquí ens trobem amb un 100% d’unanimitat en les respostes de tots els professionals. El suport dins l’aula fa més necessari l’intercanvi.

32. Fer el suport fora de l’aula és més còmode per al tutor/a/

33. Quan es fa el suport fora de l’aula és fàcil que el/la tutora se senti menys implicat en el procés educatiu d’aquest infant.

Un 53,8% afirmen que el suport fora de l’aula és més còmode per al tutor, un 30,8% hi estan parcialment d’acord i en desacord i un 15,4% han afegit: depèn.

Els tutors són els que més es mostren en desacord amb l’afirmació.

En la segona pregunta els tutors són els que més representen el  53.9% de respostes de parcialment d’acord i en desacord amb l’afirmació. Els altres grups  es mostren més d’acord amb l’afirmació.

34. Les classes on hi intervé el professorat de suport  s’han de  programar conjuntament

Només un  61,5% es mostren favorables a programar conjuntament les classes on intervé el professorat de suport. Aquestes respostes contrasten amb les obtingudes a la pregunta nº31 on s’afirmava en un 100% la necessitat de major intercanvi entre mestres quan es fa suport dins l’aula. Es pot interpretar com que la programació ha de recaure sobre el professorat tutor malgrat sigui necessari  un intercanvi amb el professorat de suport sobre altres aspectes.

Si analitzem les respostes per grups tenim que el grup de tutors mostren respostes molt extremes, alguns estan totalment d’acord a aquesta programació conjunta i altres en total desacord. Els professionals de la usee,  la mestra d’EE i els auxiliars es mostren a favor d’aquesta programació conjunta. En l’equip directiu hi ha alguna divergència.

35. Els professionals de la usee, quan intervenen dins l’aula,  s’han de dedicar exclusivament als alumnes de la usee

36.  El professionals de la usee , quan intervenen dins l’aula,  han d’ajudar qualsevol escolar que ho necessiti.

Amb aquestes dues preguntes vaig intentar copsar la concepció sobre el tipus de suport més convenient amb dos professionals a l’aula.

Només un 53,9% de les respostes estan poc d’acord amb que el suport dels professionals de la usee s’adreci exclusivament als alumnes de la usee. En la següent pregunta el 61,5% opinen favorable a que els professionals de la usee ajudin qualsevol escolar que ho necessiti. És de destacar que un 7,7% del enquestats han afegit depèn a la segona pregunta. La valoració que en faig és que hi ha disparitat de concepcions sobre quin és el suport que els professionals de la usee han de fer dins l’aula. Aquest fet pot influir notòriament en les funcions que s’atorguen als professionals de la usee i respecte a quin tipus d’alumnat.

37.  El professionals de la usee, quan intervenen dins l’aula,  han de planificar i conduir algunes activitats que s’hagin acordat amb el tutor/a

Amb aquesta pregunta intento perfilar sobre la planificació de les sessions compartides i quin paper hi tenen els professionals de la usee.

Pels resultats obtinguts podem dir que als professionals de la usee se’ls hi atorga aquesta funció de planificar i conduir algunes activitats prèviament acordat amb els tutors. Els resultats mostren un 84,6% de totalment i bastant d’acord.

38. El professionals de la usee són els que han de fer l’adaptació de material i/o activitats per als alumnes de la usee/
39. L’adaptació de material i /o activitats s’ha de fer conjuntament amb el tutor

Aquestes dues preguntes tenen relació amb les anteriors i volen saber l’opinió sobre de qui és la responsabilitat de l’adaptació de material per als alumnes de la usee.

Un 61,5% opinen parcialment d’acord i en desacord sobre aquesta responsabilitat en l’adaptació dels materials per part dels professionals de la usee. El 38,5% opinen el totalment i bastant d’acord. L’equip directiu engloba aquest 38,5% a més d’alguns tutors.

En la següent pregunta el 100% opina que s’ha de fer conjuntament. Contrasta doncs que en la pregunta 38 no es manifestés el total desacord en que fossin els professionals de la usee els responsables d’aquesta adaptació del materials i/o les activitats.

Si analitzarem les respostes per grups tenim que el grup de tutors està parcialment d’acord i en desacord en que siguin els professionals de la usee els que facin l’adaptació. Els professionals de la usee es mostren en total desacord a la primera afirmació.

40.  El tutor, quan hi ha a l’aula professorat de suport, s’ha de dedicar exclusivament als infants que no tenen nee/

41.  El tutor, quan hi ha a l’aula professorat de suport,  ha d’ajudar tots els infants que ho necessitin

Aquestes dues preguntes complementen les nº35 i 36 sobre el tema de responsabilitats.

En la primera pregunta el 92,3% de les respostes estan parcialment d’acord i en desacord a que els tutors es dediquin exclusivament als infants sense nee encara qui hi hagi a l’aula professorat de suport. A la següent pregunta prenen més força les respostes arribant a crear un autèntic consens sobre la responsabilitat dels tutors a ajudar qualsevol infant que ho necessiti, inclosos els alumnes amb nee.

42. Els auxiliars d’educació especial han d’assumir les mateixes funcions que la resta de professionals de suport/

43. Els auxiliars d’educació especial s’han de coordinar amb la resta de professionals que intervenen amb els alumnes amb nee/

44. Els auxiliars d’educació especial han de vetllar bàsicament per aquells aspectes relacionats amb la mobilitat, l’autonomia personal ( higiene, alimentació...) i realitzar els tractaments específics dels alumnes amb nee que tenen assignats

Aquestes tres preguntes volen saber l’opinió sobre les funcions que desenvolupen i/o haurien de desenvolupar els auxiliars d’EE en el suport als alumne amb nee.

Un 61,5% opinen que els auxiliars no haurien de desenvolupar les mateixes funcions ( parcialment d’acord i en desacord ) que els altres professionals de la usee. En cadascun dels grups professionals ( tutors, auxiliars, equip directiu...) hi ha poca homogeneïtat, ens trobem opinions en total desacord fins als que opinen totalment d’acord. 

Si que hi ha consens de tots els enquestats en la necessitat d’una coordinació dels auxiliars amb la resta de professionals que intervenen amb els alumnes, dons les respostes a la segona pregunta són del 100% en totalment i bastant d’acord.

La tercera pregunta és resposta en un 84,6% afirmativament i només un 7,7% opinen al contrari i un 7;7 % s’hi abstenen.

45. Els continguts  a treballar a l’aula ordinària, dels nens de la usee, és millor que siguin específics per a ells/

46 Els continguts  a treballar a l’aula ordinària, dels nens de la usee, hauria de ser bàsicament els mateixos que els de la resta de companys però adaptant-ne els objectius didàctics i adequant-ne les activitats d’aprenentatge

Aquestes dues preguntes volen saber de la  necessitat de partir dels continguts propis de l’aula per a progressivament establir un pla personalitzat per als alumnes de la usee o bé partir de continguts totalment diferenciats i específics per a ells.

Les respostes a la primera de les preguntes no està massa clara, un 61,5% es mostren totalment i bastant d’acord en aquesta especificitat de continguts per als alumnes de la usee. En la següent pregunta un 86,6% es mostren igualment totalment i bastant d’acord en adaptar els objectius didàctics i les activitats per als alumnes de la usee però treballant els mateixos continguts Hi ha una contradicció en estar d’acord amb les dues preguntes. No sembla que estigui massa clara quina és la postura de les persones enquestades.

47. Els continguts a treballar a l’aula usee haurien de ser una continuïtat del que es treballa a l’aula ordinària

És una mica sorprenent que només un 69,2% opinin totalment i bastant d’acord en que els continguts a treballar a l’aula usee hauria de ser una continuïtat amb el que es treballa a l’aula ordinària. El grup de tutors i l’equip directiu són els que mostren més opinions a favor d’aquesta continuïtat. 

48.  Estructurar de forma cooperativa l’aprenentatge a l’aula afavoreix que puguin aprendre junts, en un mateix centre i en una mateixa aula, alumnes diferents

Aquesta pregunta obté consens de totes les persones enquestades a favor d’aquest plantejament de treball cooperatiu per tal d’afavorir aprendre junts alumnes diferents. Recordem que a la pregunta nº18 no hi havia tant consens alhora d’opinar si es duien a terme activitats d’aprenentatge cooperatiu. Podem deduir que hi ha un acord sobre la conveniència del plantejament de treball cooperatiu però aquest no es massa present en la realitat de les aules.

49.  Estàs satisfet/a de la resposta donada als alumnes de la usee aquest primer curs de la seva implantació

Aquí també podem parlar de satisfacció general d’aquest primer curs d’implantació de la usee a l’escola. Un 100% de les respostes mostren aquesta satisfacció.

50. Introduiries millores al que s’ha estat duent a terme aquest curs escolar amb als alumnes de la usee , augmentant les hores de dedicació a aquests alumnes per part dels professionals de la usee/

51. Introduiries millores al que s’ha estat duent a terme aquest curs escolar amb als alumnes de la usee, augmentant la formació de tots els professionals implicats/

52. Introduiries millores al que s’ha estat duent a terme aquest curs escolar amb als alumnes de la usee, millorant la coordinació entre professionals/

53 . Introduiries millores al que s’ha estat duent a terme aquest curs escolar amb als alumnes de la usee ,augmentant les hores d’atenció individualitzada/

54 . Introduiries millores al que s’ha estat duent a terme aquest curs escolar amb als alumnes de la usee, augmentant les hores d’atenció conjunta dins l’aula ( amb suport)

Faig la valoració d’aquest bloc de preguntes doncs responen al mateix objectiu, delimitar quines millores s’introduirien per a millorar el que s’ha estat duent a terme aquest curs escolar amb els alumnes de la usee.

De les respostes a les 5 preguntes la nº52, lligada amb la millora de la coordinació, és la que obté més nombre de totalment i bastant d’acord, en un 46,2%. La que obté més respostes de parcialment d’acord i en desacord és la nº50 referida  a la millora augmentant les hores de dedicació als alumnes per part dels professionals de la usee, en un 46,2%. 

És de destacar el alt nombre de respostes omeses  situant-se en la pregunta nº 53 en un 53,9%, i en les altres entorn del 30-38%. L’equip directiu lidera el percentatge de respostes omeses. L’avaluació que en faig d’aquest resultats és que sembla com si aquesta avaluació de possibles millores s’atribuís als professionals de la usee. Una altra possible valoració és que els professionals  no disposin de suficients dades per a emetre un judici sobre quines serien les possibles millores a introduir al que s’ha estat fent aquest curs escolar  amb els alumnes de la usee.

4.3. Valoració referent de l’EAP

 En aquest apartat recullo les valoracions de la referent de l’EAP, la Núria Comas en la resposta a l’entrevista  ( ANNEX 3)
La referent de l’EAP mostra un grau de satisfacció positiu en el seu assessorament a l’escola. Percep el centre com a acollidor amb els alumnes, famílies, i professorat amb alguns aspectes a millorar, com per exemple donar més temps i millorar la comprensió de la tasca que han de fer les famílies, especialment les que tenen fills amb nee.

A l’escola, segons afirma la Núria Comas, s’hi procura que tots els nens aprenguin, encara que cal contemplar ritmes, suports, objectius...ordinaris abans de començar a buscar suports extraordinaris. L’organització de l’atenció a la diversitat funciona bé però a vegades “ cal saber esperar” afirma. 

Respecte a la pregunta de què caldria millorar opina: “ creure’s que la inclusió és per a tots els alumnes i que els nens aprenen malgrat tot i que el mestre és un facilitador d’aquest aprenentatge”. També caldria millorar el temps per a la planificació i per a la valoració conjunta. 

Pel que fa al tema de la coordinació dels suports, el centre, i en especial la direcció, s’hi implica activament. L’equip directiu, opina la Núria  té molt clar que aquest és un element important.

Per al proper curs s’està organitzant la Comissió d’Atenció a la Diversitat amb la funció de coordinar totes les actuacions i organitzar tots els suports i establir criteris d’actuació com a centre.

Respecte a l’atenció que estan rebent els alumnes de la usee creu que s’ha fet molt bona feina, caldria millorar els suports, poder fer un treball en petit grup i no tant individual i millorar la implicació dels mestres ordinaris, els tutors i els auxiliars. El suport de l’alumnat amb nee greus i permanents s’hauria de contemplar des de l’aula ordinària i des d’un treball en petit grup( amb la participació d’altres alumnes d’EE o de l’aula ) Cal contemplar diferents tipus d’agrupacions segons diferents necessitats i moments.

Els continguts més susceptibles de ser treballats a l’aula usee, segons la Núria, haurien de ser els referits a l’anticipació de continguts, habilitats socials, comunicació i llenguatge...no enfocant-se tant a aprenentatges de les àrees  instrumentals.

Respecte a les funcions que haurien de desenvolupar els auxiliars d’EE són d’acompanyament( motrius) o contenció ( problemes conductuals), sovint assumeixen altres funcions i crea molta confusió.

Finalment creu que els professionals de la usee( educador d’EE i mestra d’EE poden compartir funcions i tasques, a no ser que hi hagi alumnes que requereixin l’especificitat de cadascú. 

4.4. Conclusions.

Al final d’aquesta aproximació al treball que fa l’escola Progrés en l’escolarització de nens amb nee greus i permanents en podem fer la següent pregunta: Té límits la integració escolar? 

Ara, un cop feta aquesta aproximació al treball de l’escola Progrés en l’atenció als alumnes de la usee, estem en condicions d’afirmar que els límits de la integració escolar no s’haurien de situar únicament en les característiques personals de l’alumne sinó en les possibilitats reals que li ofereix el sistema educatiu en cada moment. Els factors que determinen més clarament els límits possibles de la integració són:

· Les actituds dels professors

· La seva formació

· L’organització dels centres

· Els recursos disponibles

· Els processos de desenvolupament del currículum

· El compromís global de tots en l’atenció a aquestes necessitats especials.

Conclusions de les meves observacions, dels resultats dels qüestionaris i de les valoracions dels diferents professionals implicats.

Responent a aquests factors que determinen els límits possibles de la integració, elaboro les següents conclusions referides tant a les meves observacions fetes a l’escola Progrés, a la revisió dels documents, a les entrevistes realitzades i a les valoracions dels diferents professionals a través dels qüestionaris. 

Respecte als processos de desenvolupament del currículum podem afirmar que, el fet que els mestres de suport entrin a les aules, per si sol, no garanteix la inclusió, però treure els alumnes fora de classe de manera sistemàtica amb la intenció de voler-los educar millor, no afavoreix actituds de motivació, curiositat ni repte professional entre tot el professorat, ni tampoc promou el canvi cap a una escola més inclusiva. El treball fora de l’aula propicia la delegació de l’atenció a l’alumnat amb més dificultats en els especialistes, en el nostre cas en els professionals de la usee, reduint-se la implicació de tots els mestres en l’atenció a aquests alumnes amb més necessitats.
El tipus de suport que es dona dins l’aula on el rol del mestre de suport és ajudar a l’alumne de la usee i el mestre tutor és qui planifica la classe i la condueix, és el que més predomina en el suport a l’aula ordinària a l’escola Progrés. Aquest tipus de suport demana poca coordinació entre els docents. 

Parteix d’una idea d’inclusió de l’alumne dins l’aula i el seu grup, però en principi no implica cap intenció de col·laborar en la innovació ni en la millora de l’atenció a la diversitat a l’aula i al centre. El mestre curricular planifica i condueix l’activitat i el mestre de suport o auxiliar ajuda l’alumne assenyalat a fer aquelles activitats amb ajuda. No es requereix coordinació, encara que seria desitjable per afavorir la millora de les competències dels dos docents, gràcies a la interacció i la col·laboració. 

Aquesta situació, com ja m’he referit en l’apartat 3.2.3,  millora substancialment si el mestre de suport ofereix ajuda a l’alumne augmentant progressivament la distància amb ell, ajudant a uns altres alumnes puntualment. També millora si el suport que reben els alumnes amb nee no sempre prové del mestre de suport, sinó que hi ha una flexibilització en el professional que les ofereix. Podem concloure dient que sí bé és un tipus de suport molt indicat tenint en compte el grau d’afectació de molts dels nens de la usee, afavoreix poc el progrés en la capacitat d’autonomia, els alumnes de la usee poden no aprendre a buscar cap tipus més d’ajuts ( dels companys, del mestre....). Aquest tipus de suport tampoc afavoreix massa la implicació del mestre de l’aula,  i es remarquen massa les diferències entre alumnes.

Aquest tipus d’enfoc s’apropa al que anomenàvem  perspectiva individual,  explicada en l’apartat 2.2 , trobant-se a faltar altre tipus d’actuacions que tinguin en compte “les barreres a l’aprenentatge i a la participació” com afirmen  Booth i Ainscow . Aquest concepte el que es vol destacar és que sovint s’associa que les dificultats educatives es troben només en els alumnes, no tenint-se en compte les barreres a l’aprenentatge i a la participació que existeixen en tots els nivells educatius, ni els canvis culturals i metodològics que caldria fer per minimitzar les dificultats que certs infants presenten per accedir als currículums escolars. 

Dit tot això, jo m’inclino més per un concepte de personalització de l’ensenyament i no tant d’individualització. Personalització significa adequar a l’alumne el treball que es fa a nivell col·lectiu, dins del seu grup, oferint-li possibilitats diferents, donant-li un tracte distint, si cal, afavorint que l’ajudin en certes activitats dins d’un mateix plantejament de treball, compartint els objectius generals i la situació de relació general de la classe. Aquesta personalització s’inscriu en el Disseny de Programacions Múltiples (DPM).( apartat 2.1.)
Aquest enfocament incorpora:  múltiples propostes de representació -o de presentació- de la informació a l’alumnat; múltiples propostes d'expressió de l'alumnat (diferents formes de desenvolupament de les tasques i diferents tasques que permetin que els alumnes responguin amb els mitjans d'expressió que prefereixen) ; múltiples propostes d'implicació de l'alumnat ( cal apariar els interessos per l'aprenentatge dels alumnes amb les maneres de presentació i expressió que prefereixen. Els alumnes es motiven més quan es comprometen (es poden comprometre) amb allò que aprenen.

En l’atenció individualitzada dels alumnes a l’aula usee destaco el bon treball d’ensenyament-aprenentatge de continguts curriculars però hi trobo a faltar un treball més grupal i que parteixi més d’una adaptació/personalització del treball que es fa a l’aula i no tant de la realització d’activitats paral·leles.

El tipus d’àrees sobre les que s’incideix en el suport individualitzat a l’aula usee, bàsicament les instrumentals, penso que es podrien treballar a un altre nivell en el suport a l’aula ordinària, com ja m’he referit anteriorment, i insistir en altre tipus de continguts en aquest suport individualitzat.

Destaco la necessitat d’establir, doncs,  aquells continguts prioritaris i que convé treballar a les sessions de suport amb cada un dels alumnes de la usee, diferenciant els que siguin susceptibles de ser treballats fora de l’aula i els que són  possibles i adequats de ser treballats amb suport dins de l’aula ordinària. Cal establir uns criteris clars per a poder decidir quan el professional de suport ha de fer el suport dins l’aula ordinària i quan és millor que faci el suport en l’aula usee i que aquests criteris siguin compartits per tots els professionals que fan el suport, inclosos els auxiliars d’EE.

 Per a fer possible tot això cal una important tasca de coordinació entre professionals per tal de compartir els objectius, els continguts que cal treballar, el tipus de tasques que poden realitzar els alumnes amb més dificultats, els materials a utilitzar, els suports necessaris....

Pel que fa a l’organització del centre, destaco un bon lideratge de l’equip directiu en la voluntat d’avançar cap a la inclusió.

Es fa del tot necessària la posada en marxa de la comissió d’atenció a la diversitat ( prevista per al proper curs).

Penso que caldria introduir millores en l’organització funcional del temps. Cal un temps per a la coordinació entre professionals. Aquesta manca de temps disponible pot complicar molt el treball en col·laboració necessari per atendre la diversitat.

Aquesta necessitat de millora en el tema de la coordinació entre professionals ha estat expressada en els resultats dels qüestionaris.
Un altre aspecte que vull destacar és el de la responsabilitat sobre els alumnes de la usee. A l’escola, de qui és responsabilitat l’alumne de la usee, dels professionals de la usee o de tot l’equip docent? En els resultats als qüestionaris la resposta és unànime i es concep que és del tot equip educatiu. En un model d’educació inclusiva la responsabilitat és, en primera instància de tot el claustre on hi són tots els professors i professores del centre. El tutor de l’alumne de la usee ha de ser el de l’aula ordinària.

Pel que fa als recursos disponibles, hem de pensar que el primer recurs és un mateix, el mestre o mestra buscant formules, estratègies educatives, metodologies... Abans de buscar altres recursos cal plantejar-se què li pots oferir tu mateix a aquests alumne, i aquí entraríem en l’aspecte de les actituds dels professors i en  el compromís global de tots en l’atenció a aquestes necessitats especials. L’actitud, el posicionament del mestre davant el repte d’educar alumnes amb necessitats i interessos molt diversos és un factor fonamental que incideix en l’èxit o fracàs de la inclusió escolar. Totes les mesures que estimulin i recolzin actituds obertes, de recerca de noves o millors estratègies i metodologies...revertiran en l’increment de professionals treballant per la inclusió escolar de tots els seus alumnes. La relació entre iguals és una font de recursos en sí mateixa. Tots els infants aprenen dels seus iguals. I els alumnes amb discapacitat no són una excepció, encara que tinguin un grau d’afectació important.

Cal també una redifinició de les funcions dels auxiliars d’EE, si bé les seves funcions apunten a que han de” vetllar bàsicament per aquells aspectes relacionats amb la mobilitat, l’autonomia personal ( higiene, alimentació...) i realitzar els tractaments específics dels alumnes amb nee que tenen assignats”  molt sovint poques d’aquestes funcions són necessàries de realitzar donades les característiques dels alumnes de la usee escolaritzats. Els auxiliars d’EE sovint  acaben desenvolupant les mateixes tasques que els professionals de la usee, el treball sobre els continguts prioritzats a nivell curricular. Aquest és un aspecte que cal clarificar i que demana d’una més estreta coordinació amb la resta de professionals implicats en l’atenció a aquests alumnes.

La formació dels docents és un valor afegit a aquest apunt, en els resultats dels qüestionaris només un 38,4 % de les persones enquestades havien participat en  activitats formatives sobre el tema de l’atenció a la diversitat.
Cal proporcionar formació inicial i permanent a tot el claustre sobre l’educació inclusiva i l’atenció a la diversitat. També és interessant facilitar l’intercanvi d’experiències a nivell de zona.

Dit tot això cal afirmar que el camí cap a esdevenir una escola més inclusiva no es fa d’un dia per l’altre, allò que realment és important és que es creïn  poc a poc unes bones condicions per a la col·laboració i per a un clima de treball constructiu. A l’escola Progrés  hi són aquestes condicions.

5.- PROSPECTIVA

El present projecte ha estat la culminació de les meves pràctiques realitzades a l’escola Progrés com a complement de la meva formació com a psicopedagoga.

Ha estat una autèntica experiència de coneixement d’una realitat nova i desconeguda per a mi. El treball de fonamentació teòrica ha esdevingut clau per a poder interpretar adequadament els diferents elements i subjectes als que m’he aproximant durant aquest període de pràctiques. En aquesta memòria pren un important relleu.

El suport de la meva tutora, la referent de l’EAP a l’escola Progrés i la bona disponibilitat dels professionals de l’escola han fet possible el resultat d’aquest treball.

He intentat al llarg d’aquesta memòria de pràctiques reflectir per una part el resultat de les meves observacions sobre l’escenari  de treball i per altra donar la veu als principals actors que estant fent possible aquesta aposta per una  educació inclusiva a l’escola Progrés de Badalona: els mestres tutors, els professionals de la usee, els auxiliars d’EE, la mestra d’EE i  l’equip directiu. Aquesta doble visió ja quedava reflectida en el plantejament dels objectius a assolir al llarg del projecte d’intervenció. 

Tot i que ha estat possible en gran part l’assoliment dels diferents objectius plantejats en un inici, hi ha hagut alguns aspectes que s’han vist  modificats i altres que no s’han pogut dur a terme. La perspectiva sistèmica  adoptada en la meva anàlisi del centre, em duia a abordar cadascún dels seus subsistemes: les famílies, els mestres, els alumnes, els diferents professionals.... . Per raons internes a la institució, ja explicades en el seu moment, aquesta valoració de les famílies no ha estat possible. Tampoc ha estat possible el buidatge d’alguns dels principals documents de l’escola per trobar-se molts d’ells en fase d’elaboració.

Un cop finalitzades les meves hores de  pràcticum al centre escolar, hem acordat amb la meva tutora de l’EAP la possibilitat de poder compartir els resultats de les meves observacions i del buidatge dels qüestionaris amb els professionals de la usee com a  contribució  a la valoració interna de l’escola en aquest primer curs d’implantació de la usee. Prèvia petició d’aquests professionals els serà lliurada una còpia de la present memòria.

ANNEXOS

	ANNEX 1:

PLANTILLA PER A LA RECOLLIDA D’INFORMACIÓ DEL CENTRE/

ENTREVISTA DIRECTORA

CENTRE ESCOLAR:

ADREÇA:

TELÈFON:

E-MAIL:

WEB:

DIRECTOR

CAP D'ESTUDIS:

1.-    Antiguitat de l’ escola

2.-    Professorat/personal del centre.

· Nombre total mestres.

· Antiguitat/ mobilitat. (Nombre interins i personal sense plaça fix)

3.-    Suports del/al centre

·     Educador d’educació especial

·     Mestre de suport especialista educació especial

·     Auxiliars d’educació especial

·      Logopeda

·      Mestres de reforç

·      EAP

·      Altres

4.- Nivell socio-cultural de les famílies

5.- Nombre total d’alumnes

6. -Nombre d’alumnes amb n.e.e:

· educació infantil:

· educació primària. Cicle inicial         Cicle mitjà         Cicle superior

7.- Tipologia d’alumnat 

               8.- Tipologia alumnes amb n.e.e: 

· Nombre d'alumnes amb nee amb suport d’educació especial:

 USEE:                      NO USEE:

· Tipologia 

· Sensorials ( Visuals ........, Auditius.......)

· Motrius

·  Psíquics (Retard mental......., Trastorns Personalitat..........)

· Altres (especificar)

9.- Aspectes organitzatius:

· A nivell d’aula:

· Agrupaments flexibles

·  Racons

· Reforç a l’aula

· Altres

· A nivell de centre:

·  Equips de treball/ coordinació

· Qui participa en cada equip de treball, de comissió....

                 10.- Atenció a la diversitat:

· El centre compta amb un projecte d’atenció a la diversitat explicitat al,

                           PEC

                           PCC

                           Pla d’acollida

                           No està explicitat

· Criteris organitzatius d’atenció a la diversitat de l’alumnat 

· Tipologia de suports mestra d’educació especial. Aula/ atenció

                         individualitzada.

                  11.- Línia pedagògica i estratègies d’ensenyament-aprenentatge ( treball per 

                          projectes, espais...)

                  12.- Participació de l’escola en projectes de barri... 

                  13.- Grau de participació de l’AMPA i altres serveis de l’escola en la dinàmica 

                          institucional.




ANNEX 2:

PLANTILLA PER A LA RECOLLIDA D’INFORMACIÓ A L’AULA ORDINÀRIA

	ALGUNES FORMES D’INTERVENCIÓ AMB EL MESTRE DE SUPORT A L’AULA
	
	COMENTARIS

	MT responsable de l’activitat/ MS atén i ajuda els alumnes


	
	

	MT responsable de l’activitat/MS atén els alumnes tot augmentant progressivament la distància de suport i d’atenció


	
	

	MT/MS atenen grups determinats d’alumnes després de l’explicació general o del plantejament de l’activitat


	
	

	MT/MS visiten i ajuden tots els alumnes després que el MT hagi presentat l’activitat


	
	

	Es fan grups heterogenis de treball cooperatiu i tant MT com MS ofereixen suport


	
	

	El MT i el MS porten l’activitat conjuntament


	
	

	MS responsable de l’activitat / MT atén i ajuda els alumnes


	
	

	El MS prepara materials i adapta activitats per quan el MT està sol a l’aula


	
	


MT mestre tutor / MS mestre suport 

( Huguet, T .2006)

ASPECTES A OBSERVAR A L’AULA

	Dia


	Alumne usee


	Curs


	Aula O
	

	
	
	
	Aula usee
	

	ACTIVITAT DIDÀCTICA A DESENVOLUPAR
	SÍ
	NO

	INICI DE L’ACTIVITAT

	Enllaç entre activitat observada i activitat anterior
	
	

	Activació de les idees prèvies relacionades amb els continguts a treballar
	
	

	Comunicació dels objectius a assolir
	
	

	Possibilitat de que els alumnes triïn entre diferents activitats i 

decideixin la manera de realitzar-les
	
	

	Continguts funcionals
	
	

	Consigna oral / gràfica/ ambdós
	
	

	Explicacions respecte al material a utilitzar
	
	

	Observacions:



	Diversificació d’ activitat i contingut a l’aula

	Mateixa activitat per a treballar el mateix contingut
	
	

	Mateixa activitat per a treballar diferents continguts amb diferent grau de dificultat
	
	

	Diverses activitats per a treballar diferents continguts amb diferent grau de complexitat
	
	

	Diverses activitats per a treballar un contingut amb diferents graus de complexitat


	
	

	Observacions:



	Tipus d’agrupament

	Activitat conjunta en petits grups
	
	

	Activitat conjunta individual
	
	

	Activitat diferenciada en petits grups
	
	

	Activitat diferenciada individual
	
	

	Distribució de les taules
	
	

	En parelles
	
	

	En grups
	
	

	Observacions:



	 Contingut a treballar

	Grup classe



	Alumne usee



	Tipus de material

	Material únic
	
	

	Material divers
	
	

	Material específic o adaptat


	
	

	Existència de material de suport divers
	
	

	Observacions:



	 DESENVOLUPAMENT DE L’ACTIVITAT

	Seguiment de la consigna i comprovació de la seva comprensió

	Grup classe

	Oral
	
	

	en petit grup
	
	

	Individual
	
	

	Alumne usee

	Seguiment de la consigna nen usee
	
	

	Necessitat d’ajuts per al seguiment de la consigna
	
	

	Tipus d’ajuts per al seguiment de la consigna que el 

mestre proporciona:



	Ajuts i naturalesa
	
	

	Grup classe
	
	

	Potenciació d’estratègies de col·laboració i ajut entre alumnes
	
	

	El mestre proporciona ajuts diferents segons grau de dificultat que mostren els alumnes
	
	

	Promou estratègies de treball i d’autonomia
	
	

	Ajuda als alumnes a anar autoavaluant els aprenentatges realitzats i les seves dificultats
	
	

	Alumne usee

	El mestre proporciona ajuts diferents segons grau de dificultat que mostra l’alumne


	
	

	Promou estratègies de treball i autonomia


	
	

	Ajuda a l’alumne a anar autoavaluant els aprenentatges

realitzats i les seves dificultats
	
	

	 Els ajuts que necessita l’alumne són del tipus:



	Observacions:



	Intervencions del mestre/a per a mantenir el control del grup

	De disciplina
	
	

	Reconducció de l’activitat
	
	

	Aclariments
	
	

	Reflexions 
	
	

	Observacions:



	Actitud general del grup/ alumne USEE

	Interès per la tasca ( grup classe )
	
	

	Interès per la tasca ( alumne USEE )
	
	

	Seguiment de la tasca ( grup classe)
	
	

	Seguiment tasca ( alumne USEE )
	
	

	Implicació ( grup classe )
	
	

	Implicació ( alumne USEE)
	
	

	Pèrdua progressiva d’interès ( grup classe)
	
	

	Pèrdua progressiva d’interès ( alumne USEE)
	
	

	Els alumnes es mostren contents i participatius ( grup classe)
	
	

	Els alumnes es mostren contents i participatius ( alumne USEE)
	
	

	Observacions:



	Interaccions



	Grup classe



	Els alumnes interaccionen amb el mestre: per a 
sol·licitar ajuda en relació a la tasca, revisió...
	
	

	Els alumnes sol·liciten l’ajuda d’un altre company


	
	

	Interaccions 



	Alumne usee

	L’alumne d’USEE sol·licita l’ajuda d’un altre company.
	
	

	Intervenció de l’alumne d’USEE cap al mestre: intervencions 

per a sol·licitar ajuda en relació a la tasca, revisió...
	
	

	Intervenció del mestre usee cap a l’alumne: disciplina, ànim, explicació complementària...
	
	

	Observacions:


	
	

	FINALITZACIÓ DE L’ACTIVITAT

	Intervenció final del mestre/ mestre usee per a  reflexionar sobre la tasca feta

	Afavoreix la reflexió sobre l’aprenentatge
	
	

	Realització d’activitats d’avaluació final
	
	

	Seguiment del mestre d’aula  de la tasca de l’alumne usee i de la seva resolució


	
	

	Observacions:


	
	

	Tipus de correcció
	
	

	Col·lectiva
	
	

	Individual
	
	

	Autocorrecció
	
	

	Sistema de recollida del treball realitzat
	
	

	Normes per a la presentació del treball


	
	

	Observacions:




ANNEX 3

Entrevista psicopedagoga EAP

1.-  Grau de satisfacció en l’assessorament a l’escola Progrés.

2.- Creus que el centre és acollidor amb les mares i pares, amb l’alumnat , amb el professorat?

3.- Hi ha una filosofia i un model clau en relació a la diversitat i a la inclusió de l’alumnat?

4.- S’hi procura que tots els infants aprenguin?

5.- Com creus que funciona l’organització de l’atenció a la diversitat de l’alumnat?

6.- Què caldria millorar?

7.- Quines coses que es fan a nivell de centre et semblen més significatives o rellevants?

8.- El centre reforça la coordinació dels suports i s’hi implica activament?

9.- Quins temes s’acostumen a tractar en la comissió d’atenció a la diversitat? Aspectes a millorar.

10.- Com creus que s’està duent a terme la incorporació i l’atenció dels alumnes de la usee a l’escola Progrés?

11.- Quins aspectes creus que caldria millorar?

12.- Creus que el suport de l’alumnat amb nee greus i permanents s’hauria de fer prioritàriament a l’aula ordinària?

13.- Quins continguts creus que s’haurien de treballar a l’aula usee? I a l’aula ordinària?

14.- Quines funcions creus que hauria de desenvolupar l’auxiliar d’educació especial?

15.- Creus que l’educador d’educació especial i la mestra d’educació especial de la usee haurien de tenir funcions diferenciades respecte a l’atenció a l’alumnat?

16.- Valoració global del 1r curs d’implantació de la usee a l’escola Progrés.

ANNEX 4

CARTA DE PRESENTACIÓ
En el marc del meu pràcticum de psicopedagogia, que estic realitzant al llarg d’aquest darrer trimestre, m’he proposat conèixer la usee en el seu primer curs d’implantació  a l’escola Progrés i  dur a terme una anàlisi d’aquesta experiència per tal d’esdevenir una escola més inclusiva.

És amb aquest motiu que us demano la vostra col·laboració.

En el següent qüestionari adreçat a diferents professionals intento recollir les vostres opinions respecte a diferents aspectes relacionats amb l’atenció a l’alumnat amb NEE dins l’escola ordinària. 

Només cal que us identifiqueu a partir de la funció que desenvolupeu a l’escola: equip directiu, mestra EE, professionals usee, tutors i auxiliars d’EE.

Aquest qüestionari formarà part d'una avaluació general sobre el tema i serà tractat amb les condicions de privacitat i anonimat en quant a les persones que ho contestin.

Nota aclaratòria:

Algunes qüestions fan referència a aspectes més globals d’atenció a la diversitat i altres qüestions són més concretes i fan referència a l’atenció a l’alumnat  amb NEE i a l’atenció als alumnes de la usee. Quan posem alumnes amb NEE són tots els que necessiten una ajuda especial al llarg de la seva escolaritat però no cal que les seves NEE estiguin associades a condicions de discapacitat. 

Quan ens referim a alumnes amb NEE derivades de disminucions greus i permanents ens estem referint als alumnes de la usee. 

En cada pregunta ja està especificat.

Us agrairia poguéssiu retornar el qüestionari als professionals de la usee,  abans de 21 de maig. 

Esperant la vostra resposta, us agraeixo la vostra col·laboració

Esther Carbonell Hernández

Estudiant psicopedagogia UOC

ANNEX 5

QÜESTIONARI  

( PROFESSIONALS USEE, TUTORS/ES, AUX EE, MESTRA EE, EQUIP DIRECTIU)

	Amb aquest qüestionari es tracta de valorar què penseu que aporta el fet que, des d’aquest curs escolar, l’escola Progrés s’hagi dotat d’una usee. Es tracta de valorar l’atenció a la diversitat i el suport que reben els alumnes amb nee a l’escola i en concret els alumnes de la  usee.

Funció que desenvolupes aquest curs a l’escola:

[image: image2.png]<juoc



Tutoria

Equip directiu 


Mestra EE   


Professional usee

Aux. Educació especial       

 

	Si us plau, marca amb una creu el quadre que representi més la teva opinió


	Totalment d’acord


	Bastant d’acord
	Parcialmentt d’acord

P


	En desacord

E

	1 Estàs d’acord amb que la majoria d’alumnes amb nee( hauria d’estar en centres d’educació ordinària ?
	
	
	
	

	2. Un alumne amb nee derivades de disminucions greus i permanents aprèn millor a l’aula ordinària amb personal de suport.
	
	
	
	

	3. Un alumne amb nee derivades de disminucions greus i permanents aprèn millor a l’aula usee amb personal de suport.
	
	
	
	

	4. Creus que per a millorar les dificultats que experimenta un alumne en el seu aprenentatge a l’aula hem d’invertir en recursos humans principalment?
	
	
	
	

	5. Creus que per a millorar les dificultats que experimenta un alumne en el seu aprenentatge a l’aula hem de modificar bàsicament el sistema d’ensenyament-aprenentatge per a que respongui millor a la diversitat de l’alumnat?
	
	
	
	

	6.  La comunitat educativa de la teva escola comparteix els valors de l’educació inclusiva
	
	
	
	

	7.  El centre s’esforça per reduir qualsevol forma de discriminació
	
	
	
	

	8. Hi ha col·laboració entre el professorat i les famílies
	
	
	
	

	9. Penses que és fonamental la coordinació amb els pares i altres professionals que intervenen per a una atenció adequada a l’alumne amb nee? 
	
	
	
	

	10. Fent suport dins l’aula, s’afavoreix una evolució de la cultura del centre cap a pràctiques més inclusives
	
	
	
	

	11. Fer el suport dins l’aula afavoreix que tots els mestres i les mestres anem aprenent a atendre la diversitat a classe.
	
	
	
	

	12. Al centre o dins el PFZ hi ha planificades activitats de formació per a ajudar al professorat a atendre la diversitat de l’alumnat.

                                                                Sí 

                                                                No 


	
	
	
	

	
	Totalment d’acord


	Bastant d’acord
	Parcialment d’acord

P


	En desacord

E

	13. Has participat d’alguna d’aquestes activitats formatives?


                                                                Sí

                                                                No


	
	
	
	

	14 Creus que les expectatives que tens sobre l’alumne amb nee  influencien el seu rendiment?
	
	
	
	

	15. Es programa pensant que tot l'alumnat aprengui
	
	
	
	

	16. La programació dels objectius didàctics es fa a diferents nivells al igual que les activitats d’aprenentatge
	
	
	
	

	17. La planificació de l’acció educativa promou la participació de tot l'alumnat
	
	
	
	

	18. Els alumnes aprenen a través d’activitats d’aprenentatge cooperatiu
	
	
	
	

	19. L'avaluació respon a la diversificació dels objectius didàctics marcats per a l’alumnat
	
	
	
	

	20. Les activitats d’avaluació ha de ser adequades a les característiques de l’alumnat
	
	
	
	

	21. Treballes amb el teus alumnes la vivència de les diferències existents a l’aula?      

                                                                Sí

                                                                No

                                                                                                                              
	
	
	
	

	22 .La diversitat de l’alumnat es fa servir com un recurs per a l'ensenyament i l'aprenentatge.
	
	
	
	

	23. Opines que és millor no abordar el tema de les diferències existents a l’aula  pel risc d’estigmatitzar a determinats nens?     

                                                               Sí


                                                               No


	
	
	
	

	24. Amb un model d’atenció a la diversitat a l’aula, l’alumnat que presenta més barreres per a l’aprenentatge i la participació és responsabilitat de tot l’equip educatiu
	
	
	
	

	25.  Amb un model d’atenció a la diversitat a l’aula, l’alumnat que presenta més barreres per a l’aprenentatge i la participació és responsabilitat sobretot del seu tutor o tutora.
	
	
	
	

	26. Amb un model d’atenció a la diversitat a l’aula, l’alumnat que presenta més barreres per a l’aprenentatge i la participació és responsabilitat sobretot del professorat de suport (
	
	
	
	

	27. Fer el suport dins l’aula facilita que els/les alumnes amb més barreres per a l’aprenentatge i la participació estiguin més integrats en el seu grup de companys/es de referència.
	
	
	
	

	28. Quan es fa el suport dins l’aula,  els/les alumnes amb necessitats educatives especials formen part del grup de companys i companyes com un més i el tutor és igualment responsable de la seva educació i del seu progrés
	
	
	
	

	29. Quan es fa el suport dins l’aula, s’afavoreix i es potencia més l’autonomia de l’escolar amb nee en entorns normalitzats
	
	
	
	

	
	Totalment d’acord


	Bastant d’acord
	Parcialment d’acord
	En desacord

	30.El suport fora de l’aula provoca més aprenentatge per part de l’alumnat amb nee.
	
	
	
	

	31. Fer el suport dins l’aula fa més necessari l’intercanvi entre mestres


	
	
	
	

	32. Fer el suport fora de l’aula és més còmode per al tutor/a
	
	
	
	

	33. Quan es fa el suport fora de l’aula és fàcil que el/la tutora se senti menys implicat en el procés educatiu d’aquest infant
	
	
	
	

	34. Les classes on hi intervé el professorat de suport  s’han de  programar conjuntament
	
	
	
	

	35. Els professionals de la usee, quan intervenen dins l’aula,  s’han de dedicar exclusivament als alumnes de la usee
	
	
	
	

	36.  El professionals de la usee , quan intervenen dins l’aula,  han d’ajudar qualsevol escolar que ho necessiti.
	
	
	
	

	37.  El professionals de la usee, quan intervenen dins l’aula,  han de planificar i conduir algunes activitats que s’hagin acordat amb el tutor/a.
	
	
	
	

	38. El professionals de la usee són els que han de fer l’adaptació de material i/o activitats per als alumnes de la usee
	
	
	
	

	39. L’adaptació de material i /o activitats s’ha de fer conjuntament amb el tutor.
	
	
	
	

	40.  El tutor, quan hi ha a l’aula professorat de suport, s’ha de dedicar exclusivament als infants que no tenen nee
	
	
	
	

	41.  El tutor, quan hi ha a l’aula professorat de suport,  ha d’ajudar tots els infants que ho necessitin.
	
	
	
	

	42. Els auxiliars d’educació especial han d’assumir les mateixes funcions que la resta de professionals de suport
	
	
	
	

	43. Els auxiliars d’educació especial s’han de coordinar amb la resta de professionals que intervenen amb els alumnes amb nee
	
	
	
	

	44. Els auxiliars d’educació especial han de vetllar bàsicament per aquells aspectes relacionats amb la mobilitat, l’autonomia personal ( higiene, alimentació...) i realitzar els tractaments específics dels alumnes amb nee que tenen assignats
	
	
	
	

	45. Els continguts  a treballar a l’aula ordinària, dels nens de la usee, és millor que siguin específics per a ells.
	
	
	
	

	46. Els continguts a treballar a l’aula ordinària, dels nens de la usee hauria de ser bàsicament els mateixos que els de la resta de companys però adaptant-ne els objectius didàctics i adequant-ne les activitats d’aprenentatge.
	
	
	
	

	47. Els continguts a treballar a l’aula usee haurien de ser una continuïtat del que es treballa a l’aula ordinària
	
	
	
	

	48.  Estructurar de forma cooperativa l’aprenentatge a l’aula afavoreix que puguin aprendre junts, en un mateix centre i en una mateixa aula, alumnes diferents
	
	
	
	

	49.  Estàs satisfet/a de la resposta donada als alumnes de la usee aquest primer curs de la seva implantació
	
	
	
	

	50. Introduiries millores al que s’ha estat duent a terme aquest curs escolar amb als alumnes de la usee , augmentant les hores de dedicació a aquests alumnes per part dels professionals de la usee
	
	
	
	

	51. Introduiries millores al que s’ha estat duent a terme aquest curs escolar amb als alumnes de la usee, augmentant la formació de tots els professionals implicats
	
	
	
	

	52. Introduiries millores al que s’ha estat duent a terme aquest curs escolar amb als alumnes de la usee, millorant la coordinació entre professionals
	
	
	
	

	53. Introduiries millores al que s’ha estat duent a terme aquest curs escolar amb als alumnes de la usee ,augmentant les hores d’atenció individualitzada
	
	
	
	

	54 . Introduiries millores al que s’ha estat duent a terme aquest curs escolar amb als alumnes de la usee, augmentant les hores d’atenció conjunta dins l’aula ( amb suport)
	
	
	
	

	55. Creus que no cal introduir cap millora respecte al que s’ha estàs fent aquest curs escolar


	
	
	
	


ANNEX 6

 RESULTATS QÜESTIONARI  

	PREGUNTES


	Totalment d’acord

Bastant d’acord


	Parcialment d’acord

En desacord

P


	Omès



	1 Estàs d’acord amb que la majoria d’alumnes amb nee( hauria d’estar en centres d’educació ordinària ?
	84’6%
	15,4%
	-

	2. Un alumne amb nee derivades de disminucions greus i permanents aprèn millor a l’aula ordinària amb personal de suport.
	61,5%
	30,8%
	7,7%

	3. Un alumne amb nee derivades de disminucions greus i permanents aprèn millor a l’aula usee amb personal de suport.
	69,2%
	23%
	7,7%

	4. Creus que per a millorar les dificultats que experimenta un alumne en el seu aprenentatge a l’aula hem d’invertir en recursos humans principalment?
	77%
	23%
	

	5. Creus que per a millorar les dificultats que experimenta un alumne en el seu aprenentatge a l’aula hem de modificar bàsicament el sistema d’ensenyament-aprenentatge per a que respongui millor a la diversitat de l’alumnat?
	69,2%
	15,4%
	15,4%

	6.  La comunitat educativa de la teva escola comparteix els valors de l’educació inclusiva
	84,6%
	15,4%
	-

	7.  El centre s’esforça per reduir qualsevol forma de discriminació
	84,6%
	15,4%
	-

	8. Hi ha col·laboració entre el professorat i les famílies
	84,6%
	15,4%
	-

	9. Penses que és fonamental la coordinació amb els pares i altres professionals que intervenen per a una atenció adequada a l’alumne amb nee? 
	100%
	-
	-

	10. Fent suport dins l’aula, s’afavoreix una evolució de la cultura del centre cap a pràctiques més inclusives
	92,3%
	7,7%
	-

	11. Fer el suport dins l’aula afavoreix que tots els mestres i les mestres anem aprenent a atendre la diversitat a classe.
	100%
	-
	-

	12. Al centre o dins el PFZ hi ha planificades activitats de formació per a ajudar al professorat a atendre la diversitat de l’alumnat.

                                                                Sí 

                                                                No 


	Sí

53,8%

NO

30,7%
	
	15,4%

	13. Has participat d’alguna d’aquestes activitats formatives?


                                                                Sí

                                                                No


	Si

38,4%

NO

53,9%
	
	7,7%



	14 Creus que les expectatives que tens sobre l’alumne amb nee  influencien el seu rendiment?
	76,9%
	23%
	-

	15. Es programa pensant que tot l'alumnat aprengui
	61,5%
	23%
	15,4%

	16. La programació dels objectius didàctics es fa a diferents nivells al igual que les activitats d’aprenentatge
	53,8%
	38,4%
	7,7%

	17. La planificació de l’acció educativa promou la participació de tot l'alumnat
	61,5%
	23%
	15,4%

	18. Els alumnes aprenen a través d’activitats d’aprenentatge cooperatiu
	69,2%
	30,8%
	-

	19. L'avaluació respon a la diversificació dels objectius didàctics marcats per a l’alumnat
	77%
	7,7%
	15,4%

	20. Les activitats d’avaluació ha de ser adequades a les característiques de l’alumnat
	100%
	-
	-

	21. Treballes amb el teus alumnes la vivència de les diferències existents a l’aula?      

                                                                Sí

                                                                No

                                                                                                                              
	SÍ

84,6%

NO

15,4%
	
	

	22 .La diversitat de l’alumnat es fa servir com un recurs per a l'ensenyament i l'aprenentatge.
	84,6%
	15,4%
	-

	23. Opines que és millor no abordar el tema de les diferències existents a l’aula  pel risc d’estigmatitzar a determinats nens?     

                                                               Sí


                                                               No


	SÍ

15,4%

NO

84,6%
	
	

	24. Amb un model d’atenció a la diversitat a l’aula, l’alumnat que presenta més barreres per a l’aprenentatge i la participació és responsabilitat de tot l’equip educatiu
	100%
	-
	-

	25.  Amb un model d’atenció a la diversitat a l’aula, l’alumnat que presenta més barreres per a l’aprenentatge i la participació és responsabilitat sobretot del seu tutor o tutora.
	23,1%
	76,9%
	-

	26. Amb un model d’atenció a la diversitat a l’aula, l’alumnat que presenta més barreres per a l’aprenentatge i la participació és responsabilitat sobretot del professorat de suport (
	7,7%
	92,3%
	-

	27. Fer el suport dins l’aula facilita que els/les alumnes amb més barreres per a l’aprenentatge i la participació estiguin més integrats en el seu grup de companys/es de referència.
	92,3%
	7,7%
	-

	28. Quan es fa el suport dins l’aula,  els/les alumnes amb necessitats educatives especials formen part del grup de companys i companyes com un més i el tutor és igualment responsable de la seva educació i del seu progrés
	100% 
	-
	-

	29. Quan es fa el suport dins l’aula, s’afavoreix i es potencia més l’autonomia de l’escolar amb nee en entorns normalitzats
	84,6%
	15,4%
	-

	30.El suport fora de l’aula provoca més aprenentatge per part de l’alumnat amb nee.
	61,5%
	23%
	23% Han afegit DEPÈN

	31. Fer el suport dins l’aula fa més necessari l’intercanvi entre mestres


	100%
	-
	-

	32. Fer el suport fora de l’aula és més còmode per al tutor/a
	53,8%
	30,8%
	15,4%

Han afegit 

DEPÈN 

	33. Quan es fa el suport fora de l’aula és fàcil que el/la tutora se senti menys implicat en el procés educatiu d’aquest infant
	38,4%
	53,9%
	7,7%

Han 

Afegit

DEPÈN

	34. Les classes on hi intervé el professorat de suport  s’han de  programar conjuntament
	61,5%
	38,4%
	-

	35. Els professionals de la usee, quan intervenen dins l’aula,  s’han de dedicar exclusivament als alumnes de la usee
	46,1%
	53,9%
	-

	36.  El professionals de la usee , quan intervenen dins l’aula,  han d’ajudar qualsevol escolar que ho necessiti.
	61,5%
	30,7%
	7,7 

Han afegit DEPÈN

	37.  El professionals de la usee, quan intervenen dins l’aula,  han de planificar i conduir algunes activitats que s’hagin acordat amb el tutor/a.
	84,6%
	15,4%
	-

	38. El professionals de la usee són els que han de fer l’adaptació de material i/o activitats per als alumnes de la usee
	38,5%
	61,5%
	-

	39. L’adaptació de material i /o activitats s’ha de fer conjuntament amb el tutor.
	100%
	-
	-

	40.  El tutor, quan hi ha a l’aula professorat de suport, s’ha de dedicar exclusivament als infants que no tenen nee
	7,7%
	92,3%
	

	41.  El tutor, quan hi ha a l’aula professorat de suport,  ha d’ajudar tots els infants que ho necessitin.
	100%
	-
	-

	42. Els auxiliars d’educació especial han d’assumir les mateixes funcions que la resta de professionals de suport
	38,5%
	61,5%
	-

	43. Els auxiliars d’educació especial s’han de coordinar amb la resta de professionals que intervenen amb els alumnes amb nee
	100%
	-
	-

	44. Els auxiliars d’educació especial han de vetllar bàsicament per aquells aspectes relacionats amb la mobilitat, l’autonomia personal ( higiene, alimentació...) i realitzar els tractaments específics dels alumnes amb nee que tenen assignats
	84,6%
	7,7%
	7,7%

	45. Els continguts  a treballar a l’aula ordinària, dels nens de la usee, és millor que siguin específics per a ells.
	61,5%
	30,8%
	7,7 %

Han afegit

DEPÈN

	46 Els continguts  a treballar a l’aula ordinària, dels nens de la usee, hauria de ser bàsicament els mateixos que els de la resta de companys però adaptant-ne els objectius didàctics i adequant-ne les activitats d’aprenentatge.
	84,6%
	15,4%
	-

	47. Els continguts a treballar a l’aula usee haurien de ser una continuïtat del que es treballa a l’aula ordinària
	69,2%
	30,8%
	-

	48.  Estructurar de forma cooperativa l’aprenentatge a l’aula afavoreix que puguin aprendre junts, en un mateix centre i en una mateixa aula, alumnes diferents
	100%
	-
	-

	49.  Estàs satisfet/a de la resposta donada als alumnes de la usee aquest primer curs de la seva implantació
	100%
	-
	-

	50. Introduiries millores al que s’ha estat duent a terme aquest curs escolar amb als alumnes de la usee , augmentant les hores de dedicació a aquests alumnes per part dels professionals de la usee
	15,4%
	46,2%
	38,5%

	51. Introduiries millores al que s’ha estat duent a terme aquest curs escolar amb als alumnes de la usee, augmentant la formació de tots els professionals implicats
	38,5%
	30,8%
	30,8%

	52. Introduiries millores al que s’ha estat duent a terme aquest curs escolar amb als alumnes de la usee, millorant la coordinació entre professionals
	46,2%
	23%
	30,8%

	53 . Introduiries millores al que s’ha estat duent a terme aquest curs escolar amb als alumnes de la usee ,augmentant les hores d’atenció individualitzada
	15,4%
	30,8%
	53,9%

	54 . Introduiries millores al que s’ha estat duent a terme aquest curs escolar amb als alumnes de la usee, augmentant les hores d’atenció conjunta dins l’aula ( amb suport)
	23%
	38,5%
	38,5%

	55. Creus que no cal introduir cap millora respecte al que s’ha estàs fent aquest curs escolar


	-
	69,2%
	30,8%

� Ainscow, M. (1999)


� Barton, L ( 1996)


� Disseny de programacions múltiples. Té el seu origen en les aportacions de Collicott sobre Ensenyament Multinivell i en la seva continuada interpretació i aplicació en exercicis i treballs acadèmics de programació desenvolupats en diferents estudis impartits a la Facultat d’Educació de la Universitat de Vic. L’aspecte central del DPM es refereix a la planificació de l’atenció a tot l’alumnat a l’aula pel que fa al disseny d’un conjunt d’opcions de treball compatibles que serveixin eficaçment a l’aprenentatge i la participació a l’aula inclusiva de tot l’alumnat sense exclusions.





� Al 1974 per encàrrec del Departament d’Educació i Ciència es constitueix en el Regne Unit el “ Comitè d’Investigació sobre l’Educació de nens i joves deficients” Aquesta Comissió produiria posteriorment l’informe Warnock ( DES 1978).


� Els noms i les dades identificatives dels alumnes han estat modificades


� Huguet. T. ( 2006)





� Els noms i les dades identificatives han estat modificades





( Quan ens referim a alumnes amb nee incloem als alumnes de la usee, però no exclusivament





( Inclou els professionals de la usee, la mestra EE i els auxiliars d’educació especial.


( Quan ens referim a alumnes amb nee incloem als alumnes de la usee, però no exclusivament





( Inclou els professionals de la usee, la mestra EE i els auxiliars d’educació especial.

